2 Luker 6 ACO85 - I kare-nu lwak pa lunebi gukok bot - Bible Search\n2 Luker 5 2 Luker 7\n2 Luker 6\nLatoŋ okwaŋ i pii\n1I kare-nu lwak pa lunebi gukok bot Elica ni, “Nen, kabedo ma wabedo iye i te locci-ni tidi mo, pe romowa. 2Wek waciti wa i Jordan wek dano acel acel onoŋ yat ki kunnu, wek wayub kabedowa kunnu.” Elica ogamo ni. “Citu.” 3Dano mo acel ma kingi owacci, “Kono obedo ber ka in icito kwedwa wan luticci.” Ogamo ni, “Abicito.” 4En ocako cito kwedgi. Ka guo I Jordan, gutoŋo lwak yadi woko. 5Ento ka dano mo acel tye ka togo yat, latoŋŋe oput woko opoto i pii, ci odaŋŋe matek ni, “Maa do, rwoda! Pien alego bot dano mo.” 6Dano pa Lubaŋa owacci, “Opoto ki kakwene?” Ka onyutte kakare, ci otoŋo yat mo, obolo i pii kunnu, omiyo latoŋ ocako kwan wi pii. 7Owacce ni, “Kwany woko.” Ocwalo bade okwanyo woko.\nElica ki jo Ciria\n8I kare mo ka kabaka me Ciria tye ka lweny i kom Icrael, Obedo ka yubo lok ki luticce kun wacci, “Ka gonnya bibedo ka munyo.” 9Ento dano pa Lubaŋa ocwalo lok bot kabaka me Icrael ni, “Ber igwokke pe iwok ki ka munyo, pien jo Ciria gubecito wa kunnu.” 10Kabaka me Icrael ocako cwalo dano i kabedo ma dano pa Lubaŋa otitte-ni. En obedo ka konye kit meno, omiyo olaro kome tyen mapolpol.\n11Cwiny kabaka me Ciria obedo ka cwer mada pi lok meno; omiyo olwoŋo luticce openyogi ni, “Wunyutta dano ma tye i kinwa ma dotowa bot kabaka me Icrael.” 12Laticce mo acel owacce ni. “Dano mo pe, rwoda kabaka; ento Elica ma lanebi ma tye i Icrael-li, en aye tito lok ma iloko wa i kicika butoni bot kabaka me Icrael.” 13En ogamo ni, “Cit iciyeny ka ma en tye iye, wek acwal dano ka make.” Gititte ni, “Nen, en tye wa i Dotan.” 14Kabaka ocako cwalo lwak aguragura ki gadigadi lweny ki mony madit; ci gucito wa kunnu i dyewor, gurumo gaŋ woko.\n15Ka latic pa dano pa Lubaŋa oa malo odiko con ci okato woko nen, mony ki aguragura ki gadigadi lweny orumo gaŋ woko ducu. Laticce owacci, “Maa do, rwoda! Man watimo aŋo?” 16En ogamo ni, “Pe ilwor, pien jo ma tye tuŋ botwa dwoŋ, makato jo ma tye tuŋ botgi.” 17Elica ocako lega, kun lego ni, “Ai Rwot, alegi, yab waŋe wek onen.” Rwot ocako yabo waŋ latin awobi meno, ci oneno; nen aguragura opoŋo wi got woko ki gadigadi lweny me mac ma orumo Elica woko dyere. 18Ka Luciria gucito ka lweny i kome, Elica olego Rwot, kun wacci, “Alegi ni doŋ imi wan jo magi ocor woko.” Rwot ocako miyo wangi ocor woko kit macalo Elica olego-ni. 19Elica owaco botgi ni, “Man pe yo, man bene pe gaŋ; wulub kora, abiterowu bot dano ma wuyenyo-ni.” Ci oterogi wa i Camaria.\n20Ka gudonyo i Camaria, Elica olego Rwot ni, “Ai Rwot, doŋ iyab wan jo magi, wek gunen piny.” Rwot ocako yabo wangi, ci guneno piny; ci nen, onoŋo gitye wa i dye Camaria. 21Ka kabaka me Icrael onenogi ci openyo Elica ni, “Wora, abinekogi woko? Abinekogi woko?” 22En ogamo ni, “In pe ibinekogi. In itwero neko jo ma doŋ iyakogi ki pala lucwanni ki atummi? Ket cam ki pii i nyimgi, wek gucam, gumat, ka gucak cito wa bot rwotgi.” 23En oyubogi cam madwoŋ; ka doŋ gucamo, gumatol ci ocwaloai gudok bot rwotgi. Jo Ciria pe dok gudwogo ka monyo lobo Icrael matwal.\nElica ki mony murumo Camaria\n24Lacen Ben-adad kabaka me Ciria ocoko monnye ducu, ocito, orumo Camaria. 25Onoŋo kec bene dwoŋ i Camaria ci gurumo woko likiŋ, nio ka wi kana gicato giwilo ki cekel me ryal pyeraboro, ki kello bakuli acel giwilo ki cekel me ryal abic. 26I kare ma kabaka me Icrael woto kato ki i wi cel, dako mo odaŋŋe ki lok bote, kun wacci, “Konya, rwoda, kabaka!” 27En ogamo ni, “Ka Rwot pe okonyi, ci an abinoŋo gin ma akonyi kwede kwene? Binoŋŋe ki i laro moyo nyo ka ma gidiŋo iye koŋo vino bo?”\n28Kabaka ocako penyo en ni, “Gin aŋo ma yeli?” Dako-nu ogamo ni. “Dako man owacca ni, ‘Miwa wodi wek tin wacam, ka diki doŋ wacam woda.’ 29-Pienno omiyo watedo woda, wacamo, ci orwone awaco ki dako-nu, ‘Miwa wodi, wek wacam’; ento en okano wode woko.” 30Ka kabaka owinyo lok pa dako-nu, ci oyeco boŋŋine woko ducu, ki i kare ma en kato ki i wi cel-li, kun dano gineno, ci nen, en oruko boŋo cola ki i te boŋone ma i kome-ni. 31En owacci, “Myero Lubaŋa oket can i koma kumeno, ki makato bene, ka ce wi Elica tin pe gitoŋo woko.”\n32Onoŋo Elica tye obedo i ode, ki ludoŋo bene onoŋo gubedo kwede. I kare meno onoŋo kabaka oa ocwalo lakwena mua ki i nyime; ento ma pud peya lakwena oo bot Elica, en otugi waco bot ludoŋo ni, “Wun wuneno kit ma lanek man ocwalo kwede dano me toŋo wiya woko? Wunen ka lakwe-na-nu obino, ci wulor doggola woko, wumak doggola matek. Meno pe obot tyen rwode ma winnye bino ki i ŋeyeni?” 33I kare ma en pud loko kwedgi, kabaka obino bote owacce ni, “Ayela man oa ki bot Rwot! Piŋo amedde ka kuro Rwot kuman?”


Jo Roma 14 ACO85 - Wujol dano ma niyene goro, ento pe - Bible Search\nJo Roma 13 Jo Roma 15\nJo Roma 14\nPe iŋol kop i kom omeru\n1-Wujol dano ma niyene goro, ento pe wupyem kwede i kom tam mogo ma en tamo. 2Dano mo twero bedo ki niye me camo gin mo keken, ento ŋat ma niyene goro camo pot dek keken. 3Dano ma camo gin ducu myero pe oca ŋat ma pe camo, ki dano ma pe camo gin ducu pe myero oŋol kop i kom ŋat ma camo gin ducu; pien Lubaŋa doŋ otyeko jole. 4In aŋa mono ma iŋolo kop i kom latic pa ŋat mukene-ni? Meno lok pa ŋat ma loye me ŋolo kop i kome, ka cuŋo nyo ka poto. Ento en bicuŋ gire, pien Rwot tye ki twero ma miyo en cuŋ.\n5Dano acel paro ni nino acel dit kato nino mukene, kun noŋo dano mukene paro ni nino ducu rom. Dano acel acel myero omok tamme pire kene. 6Dano ma paro pi nino mo, paro pi Rwot, ki ŋat ma camo bene camo pi Rwot, pien pwoyo Lubaŋa; dano ma kwero cam bene kwero pi Rwot, pwoyo Lubaŋa bene. 7Pien dano mo pe ki i kinwa ma kwo pire kene, dok bene dano mo pe ma to pire kene. 8Ka wakwo, wakwo pi Rwot; ka wato bene, wato pi Rwot. Mumiyo kadi wakwo, nyo wato, wan jo pa Rwot. 9Pien Kricito yam oto ka doki obedo kwo wek ebed Rwot pa jo muto ki jo makwo.\n10-Piŋo iŋolo kop i kom omeru? Nyo in, piŋo icayo omeru? Wan ducu wabicuŋ i nyim komker me ŋolo kop pa Lubaŋa. 11-Pien yam gicoyo ni,\n“Macalo atye kwo-ni man Rwot ma owaco,\njo ducu gibirumo coŋgi i nyima,\nki dano ducu gibipako Lubaŋa.”\n12Kit meno, ŋat acel acel i kinwa bidok i lok ma i kome pire kene bot Lubaŋa.\nPe iwek omeru opot i bal\n13Myero doŋ wagiku ŋolo kop woko i kom luwotwa; ento gin ma myero wamoki en aye pe me tiyo gin mo ma bimiyo ominwa yokke nyo poto i bal. 14Aŋeyo dok aniaŋ maber i Rwot Yecu ni, pe tye gin mo ma obedo me kwer pire kene; ento bedo me kwer bot ŋat ma tamo ni obedo me kwer. 15Ka ce imiyo omeru bedo ki cwercwiny pi gin ma in icamo, noŋo doŋ pe itye ka lubo yo me mar. Pe iwek gin ma in icamo obal kwo pa dano ma Kricito oto pire. 16Pe wuwek dano gulok i kom gin maber ki tuŋ botwu ni obedo gin marac. 17Pien ker pa Lubaŋa pe te lokke cam ki mat, ento kit ma atir, kuc, ki yomcwiny ma Cwiny Maleŋ miyo. 18Dano ma tiyo tic pa Kricito kit meno aye yomo cwiny Lubaŋa, dok bene dano gipwoye.\n19Myero doŋ watamu pi gin ma kelo kuc ki gin ma doŋo niyewa i kinwa kekenwa. 20Pe wubal tic pa Lubaŋa pi lok me cam mamwa-ni. Jami ducu leŋ, ento bedo rac ka dano mo camo gin ma miyo lawote poto i bal. 21Bedo ber mada ka pe icamo riŋo, nyo kadi ki mato koŋo, nyo tiyo gin mo ma bimiyo omeru poto. 22Doŋ niye ma itye kwede myero ibed kwede i kin in ki Lubaŋa keken. Tye ki gum dano ma pe ki tyen lok ma ŋolo kop loye kekene i gin ma en pwoyo. 23Ento dano ma kalo akala i cwinye kop loye ka ce ocamo, pien gin ma en timo-ni noŋo pe oa i niye, pien gin ducu ma pe oa i niye meno bal.


Jeremia 25 ACO85 - I mwaka me aŋwen me loc pa Yekoyakim - Bible Search\nLukwor ma gibia ki i lobo ma tye yotuŋ acam\n1-I mwaka me aŋwen me loc pa Yekoyakim wod pa Yocia kabaka me Juda, lok pa Rwot obino bot Jeremia ma okemo jo Juda ducu. (Man aye obedo mwaka mukwoŋo me loc pa Nebukadnejar kabaka me Babilon.) 2Lanebi Jeremia owaco bot jo Juda ducu ki bot jo ducu ma bedo i Jerucalem ni, 3“Kombeddi doŋ odoko mwaka pyeraryo wiye adek kulu, cakke i mwaka me apar wiye adek me loc pa Yocia wod pa Amon kabaka me Juda nio kwede wa onyoo, Rwot oloko kweda dok an bene abedo ka tittiwu lokke teretere ma pe aliŋ; ento wun pe wuketo cwinywu ka winyo lokke. 4Wun pe wuwinyo dok pe wuciko itwu ka winyo lokke, kadi bed Rwot obedo ka cwalo luticce lunebi teretere botwu. 5Gin gutito botwu ni myero wulokke wuwek kitwu me timo gin marac, man bimiyo wubedo i lobo ma yam Rwot omiyo Wa con botwu ki bot kwarowu me bedo mewu matwal. 6Gin bene gutito botwu ni pe wuwor lubaŋa mukene dok pe wuti botgi bene, dok bene pe myero wuŋet cwiny Rwot wek kiniga omake ki cal lubaŋa ma wutiyo ki ciŋwu. Ka onoŋo nene wulubo gin ma Rwot oloko, kono nene en pe oketo can i komwu. 7Ento Rwot kikome owacci wun wukwero winyo lokke, Ma ka meno, wuŋeto cwinye wumiyo kiniga omake ki cal lubaŋa ma wutiyo atiya ki ciŋwu-ni, mumiyo wun aye ma wukelo can ma onoŋo en mito ketone i komwu, wukelo giwu i komwu kenwu.\n8“Pi meno, kit macalo wukwero winyo lokke-ni, omiyo Rwot me mony owaco kuman ni, 9‘Abecwalo rok ducu ma gibedo i lobo ma tye yo tuŋ acam ki laticca Nebukadnejar kabaka me Babilon i komwu. Abekelo lwak me rok ducu me lweny i kom rok man ki jone ducu, ki i kom rok ducu murumogi dyere. Abinekogi atyekogi woko liweŋ; abimiyo lworo mako dano kun gijwat pi gaŋi ma odoŋ obur, man bibedo macalo cac matwal. 10-Dok bene abijuko dwan me woo me yomcwiny madwoŋ woko ki botgi, dwan nyako ger ki dwan lanyom, ki mor pa kidi rego, kun aneko mac taragi woko bene. 11-Lobo man ducu bidoko obur ma iye odon noŋo, doŋ rok magi gibibedo i te loc pa Nebukadnejar kabaka me Babilon pi mwaka pyerabiro kulu. 12Lacen ka mwaka pyerabiro doŋ otum, abiketo can i kom kabaka me Babilon, ki i kom lobone lobo pa jo Kaldaya, pi balgi. Abibalo lobogi woko abiweko doŋ obur mwatwal. Man Rwot ma owaco. 13Abiketo can i kom rok meno ki gin ducu ma doŋ atyeko wacone, ki gin ducu ma gicoyo i buk man, ki gin ducu ma Jeremia oloko mukemo rok magi ducu. 14Rok mapol ki luker mapol gibiloko wa jo Kaldaya gidoko opii, ci abiculogi kun lubo gin ma gutimo.’ ”\nŊolo kop pa Lubaŋa i kom rok ducu\n15Rwot Lubaŋa pa Icrael owacca ni, “Ene, gam kikopo kono yino ma opoŋ ki akemona. Gam ci imi jo me rok ducu ka ma abicwali iye gumati. 16Ka doŋ gumato, ci gibicato ki wot dok bene gibibedo mamiŋ i tamgi pi lweny ma abicwalo i komgi-ni.”\n17Kit meno agamo kikopo ki i ciŋ Rwot, ci amiyo jo me rok ducu ka ma Rwot ocwala iye gumato. 18Jerucalem ki gaŋi ducu me Juda, kacel ki lukergi ki rwodigi ducu gumato; pi meno lobogi doŋ bidoko tim aroo ma iye odoŋ noŋo, bimiyo dano gijwat kun giuru, miyo dano gibitic ki nyiŋgi macalo lok lacen dano kit macalo tye kwede wa onyoo-ni. 19Jo mukene bene ma gibimato akemo pa Rwot gin ene: Parao kabaka me Ejipt, luticce, rwodine, lwakke ducu; 20ki jo me rok mukene ducu ma gibibedo i kingi; luker ducu me lobo Uj ki luker ducu me lobo Piliciti (Acikelon ki Gaja, Ekron, ki jo Acidod ducu ma gudoŋŋe); 21ki jo ducu me Edom, Moab, ki jo Ammon; 22luker ducu me Turo, luker ducu me Cidon, ki luker me lobo ma tye i dog nam; 23jo ducu me gaŋi me Dedan, Tema, ki Buj; jo ducu ma ginyaro yer wigi doŋ macego; 24luker me Arabia ducu ki luker me kaka mapatpat ma gurubbe aruba ma gibedo i tim aroo; 25luker ducu me Jimri, Elam, ki Media; 26luker ducu me lobo ma tye yo tuŋ acam, jo ma bedo ka mabor ki jo ma bedo ka macok, kun gin ducu gilubbe aluba kikore. Rok ducu ma tye i wi lobo bene myero gumati. Ka me agikkine doŋ kabaka me Babilon bimato.\n27Lacen Rwot owaco bota ni, “Tit bot lwak ni an Rwot me mony, Lubaŋa pa Icrael, acikogi me mato akemona nio waŋ ma gumer dok gunok, nio ka gupoto piny ma pe doŋ gitwero a malo pi lweny ma abecwalo i komgi-ni.\n28“Ka ce gukwero gamo kikopo ki i ciŋi wek pe gimat akemona, tit botgi ni Rwot me mony owacci, Myero wumati. 29Pien nen, doŋ abecako timo gin marac i kom gaŋ ma gilwoŋo ki nyiŋa-ni. Wun wutamo wubibwot ma pe aketo can i komwu? Pe kumeno, ento abiketo can i komgi, pien abecwalo lweny i kom jo ducu ma gibedo i wi lobo. Man an Rwot me mony kikoma aye ma awaco.\n30“In Jeremia, myero itit lok magi ducu ma an awacci-ni, Myero itit bot jo magi ni,\n‘Rwot bimoro dwane ki i polo,\nen bilok bene ki i kabedone maleŋ.\nEn bimoro dwane matek adada i kom jone;\nbidaŋŋe calo dano ma tye ka nyono olok,\npi meno jo ducu ma gibedo i wi lobo gibiwinyo lokke.\n31Mor dwane biwinnye wa i agikki piny,\npien Rwot tye ki pido i kom rok ducu.\nEn biŋolo kop i kom jo ducu,\nci bimiyo gineko jo maraco woko ki pala lucwan.\nMan Rwot ma owaco.’ ”\n32Rwot me mony owaco ni can tye ka bino i kom rok ducu ki acel acel kun lubogi kikore kikore, ki yamo lapiru mager tye ka kodo kun a ki i agikki piny. 33I nino meno kom jo ma ginekogi gibikeyo woko ata i but lobo ducu. Pe gibikumo pigi, pe gibicokogi, pe bene gibiyikogi. Komgi biradde i ŋom lirwat macalo cet dyaŋ muket ata.\n34“Wukoki, kun wudaŋŋe, wun lukwat,\nwuŋenne i buru wun lukwat romi,\npien kare doŋ oromo me nekowu en, kare me ketowu ata,\ngibiŋolo ŋutwu calo giŋolo ŋut nyogi romi mucwe.\n35Kabedo mo ma lukwat giriŋo gilaro iye pe bidoŋ,\nkadi ki kabwot mo ma lutel pa romi gibibwot kwede pe bidoŋ.\n36Winy koko pa lukwat,\nwiny bene ka lutel pa romi gikok!\nPien Rwot tye ka balo kakwat woko ki kiniga,\n37oweko dwol romine ma onoŋo tye ki kuc-ci odon obur.\n38Rwot doŋ otenyo jone woko calo\nlabwor ma oweko borone,\npien lobogi doŋ iye odoŋ nono\npi pala lucwan pa joma giuno dano,\nki pi kiniga mager pa Rwot.”


Icaya 36 ACO85 - I mwaka me apar wiye aŋwen me loc pa - Bible Search\nIcaya 35 Icaya 37\nJo Aciria guoto mony i kom Jerucalem\n(2 Luker 18.13-37; 2 Tek 32.1-19)\n1I mwaka me apar wiye aŋwen me loc pa kabaka Kejekia, en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 2Kabaka me Aciria ocwalo Larabcake bot kabaka Kejekia i Jerucalem, kun Larabcake a ki i Lakic ki dul mony madit twatwal. Ci ocito ocuŋ i ŋet yo pii ma mol ki i joro ma malo, i yo gudo ma cito i poto pa Lalwok-boŋo.\n3Jo adek me Juda cutcut gubino me rwatte kwede: Eliakim wod pa Ilkia, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.\n4Larabcake owaco botgi ni, “Wuwac bot Kejekia ni, ‘Kabaka madit, kabaka me Aciria, owaco kuman ni, In igeno gin aŋo? 5In itamo ni lok me dog noŋo bedo rom ki ryeko me lweny ki mony madit me loyo lwennye. In kombeddi ijeŋŋe i kom aŋa, mumiyo ijemo woko i koma-ni? 6-Nen, kombeddi iloko Ejipt odoko odoo ma’ ijeŋŋe i kome, kun en lagada ma otur otyer woko, ma bituco ciŋ dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome.” 7Ento ka wuwacca ni, “Wan wajeŋŋe giwa i kom Rwot ma Lubaŋawa,” pe en aye wan jogine ma i wi godi, ki keno tyerre, ma Kejekia doŋ omukogi woko, kun waco bot jo Jerucalem ki Juda ni, “Wubiworo Lubaŋa i nyim keno tyer man ma i Jerucalem?” 8Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 9In itwero dwoko ladit lweny acel mo cen ki i kin lutic pa laditta matinone, ka ce ijeŋŋe i kom Ejipt pi gadigadi lweny ki wegi aguragura? 10Dok bene in itamo ni abino ka lweny i kom kabedo man wek atyek woko laboŋo twero pa Rwot? Wai Rwot aye ma owacca ni, “Cit icilweny i kom lobo man ityek woko yo!”\n11Cutcut Eliakim ki Cebna, ka Joa guwaco bot Larabcake ni, “Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo.” 12Ento Larabcake ogamo doggi ni, “Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel bene, ma gin kacel ki wun gukemo can me camo cetgi kengi ki mato lacgi?”\n13Larabcake ocuŋ ocako daŋŋe ki dwan maloŋo i leb Juda ni, “Wuwiny lok pa kabaka madit, kabaka me Aciria! 14Kabaka owaco ku man ni, ‘Pe wuwek Kejekia obed ka bwolowu, pien en pe bitwero larowu. 15Pe wuwek Kejekia omiwu wujeŋŋe i kom Rwot kun wuwacci, “Rwot aye bilarowa, gaŋ man pe gibimiyo i ciŋ kabaka me Aciria.” 16Pe wubed ka winyo lok pa Kejekia; pien man aye lok ma kabaka me Aciria owaco, ni meno wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 17nio ka abiterowu wa i lobo ma rom ki mewu-ni, lobo ma ceko kal ki koŋo vino, lobo ma miyowu kwon, ma tye iye poto olok-gu. 18Wugwokke, pe wubed ka winyo lok pa Kejekia ma tye ka bwolowu marac kun wacci, “Rwot bilarowa.” Tye Lubaŋa pa lurok mo ma yam olaro lobone ki i cin kabaka me Aciria? 19Lubaŋa pa jo Kamat ki Arpad gitye kwene kaa? Lubaŋa pa jo Ceparvaim gitye kwene? Gin yam gularo Camaria ki i ciŋa bo? 20Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?’ ”\n21Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, “Pe wubigamo doge.” 22Lacen Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok ma timme guyeco boŋŋigi gucito kwede wa bot Kejekia, gutitte lok ducu ma Larabcake owaco.


KIT MA LUBANGA OCWEYO KWEDE KI DANO\nDano ma winyo arem pa ngat mukene “tamo kit ma onongo etwero winyo kwede ka ebedo ngat ma tye ki arem meno.” Daktar ma nyinge Rick Hanson ma okwano two wic, otito ni “winyo arem pa ngat mukene obedo gin ma tye i remowa.”\nTAM KONG: Pingo watye ki kero me winyo arem pa jo mukene, kun man obedo kit ma pe nonge i cwec mukene? Baibul tito ni Lubanga ocweyo dano i calle. (Acakki 1:26) Man te lokke ni watwero poro ki dok nyuto kit pa Lubanga. Pi meno, ka wawinyo arem pa jo mukene dok man tugo cwinywa me konyogi, nongo watye ka nyuto kit pa Lacwecwa Jehovah, ma en lakica tutwal-li.—Carolok 14:31.\nGIN MA BAIBUL PWONYOWA I KOM KICA PA LUBANGA\nLubanga winyo aremwa dok cwinye cwer ka neno watye ka deno can. Baibul oloko kit man i kom jo Icrael, ma guciro can macalo opii i Ejipt, dok lacen gubedo ka wot i aroo pi mwaki 40 ni: “I cangi ducu en bene oneno iye can.” (Icaya 63:9) Lubanga pe ongeyo pi pekogi angeya keken. En owinyo aremgi. Owaco ni, “Dong atyeko neno atwom pa jona.” (Nia 3:7) Lubanga owaco ni, “Ngat ame ogudo komwu ogudo tong wang Rwot [Jehovah].” (Jekaria 2:8, Lango Baibul) Ka jo mukene gucwero cwinywa, en bene cwinye cwer.\nBaibul cuko cwinywa ni kadi bed wawinyo ni konywa pe dok pe wapore pi kica pa Lubanga, ento “Lubanga dit kato cwinywa woko, dok ngeyo lok ducu.” (1 Jon 3:19, 20) Lubanga ngeyowa maber kato kit ma wan wangene kwede kekenwa. En ngeyo maber adada kwo ma watye ka kato ki iye, tamwa, kacel ki kit ma wawinyo kwede. En bene paro piwa.\nWatwero nongo kwe cwiny, ryeko, ki kony ki bot Lubanga, kun wangeyo ni en konyo jo ma piny oloyogi\nGinacoya cuko cwinywa ni\n“Ibilwongo, ci Rwot [Jehovah] gamo dogi, ibikok bote, en bigamo ni; ‘An ene.’”—ICAYA 58:9.\n“An keken aye angeyo yub ma atye kwede piwu, man Rwot ma owaco, yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni. Ci wubibino bota wulega, an abiwinyo legawu.”—JEREMIA 29:11, 12.\n“Ityeko piko pig wanga i opokoni! Meno ducu pe kicoyo i bukki?”—JABULI 56:8, Baibol.\nLUBANGA NENO, NIANG DOK WINYO AREMWA\nTika bedo ki ngec ni Lubanga winyo aremwa twero konyowa me kanyo peko ma watye ka kato ki iye? Nen kong peko ma Maria okato ki iye:\n“I nge to pa awobina ma onongo tye ki mwaka 18 keken, kwo obedo tek adada dok awinyo calo ngat mo onongo pe winyo aremma. En onongo otwoyo two kanca pi mwaki aryo. Abedo ki akemo i kom Jehovah ni pingo pe ocange!”\n“I nge mwaki abicel, larema mo me kacokkewa ma lamar dok lakica ociko ite i kare ma awacce ni awinyo ni Jehovah pe mara. I nge winyo lokka pi cawa malac labongo ngolo doga, en otitta wang ginacoya ma ogudo cwinya adada. Otitta 1 Jon 3:19, 20, ma wacci: ‘Lubanga dit kato cwinywa woko, dok ngeyo lok ducu.’ En otito ni Jehovah niang pekowa ducu.\n“Kadi bed kit meno, onongo pud atye ki akemo madwong! Ci lacen akwano Jabuli 94:19, ma waco ni: ‘Ka atamo pi jami mapol, in ikweyo cwinya ki kicani.’ Awinyo calo kicoyo tyeng meno pira! I agikkine, anongo kwe cwiny ki lok bot Jehovah i kom pekona, kun angeyo ni en tero ite, winyo dok niang pekona.”\nPud dong kweyo cwinywa ya me ngeyo ni Lubanga niang dok winyo aremwa! Ka tye kit meno, ci pingo pekki ki deno can tye ka medde ameda? Tika tye kit meno pien Lubanga tye ka miniwa pwod pi balwa? Lubanga tika bitimo gin mo me giko pekki ducu? Lapeny magi kibigamogi i pwony ma gilubo man.\nTika Lubanga tiyo ki two nyo peko me pwodo dano pi balgi?


Yubbe Kombeddi pi Kwo i Paradic i Lobo Kany | Pwony me Anyama\nKWAN I LEB Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kisi Korean Krio Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n“[Wac botgi ni] myero guti tic mabeco, . . . wek gumak kwo ma en aye kwo kikome.”—1 TEM. 6:18, 19.\nWER: 125, 40\nGin ango ma bikeliwa yomcwiny madit loyo i lobo manyen?\nI yo macalo mene ma waromo yubbe kwede me kwo i lobo manyen?\nKeto yub me cwiny romo konyowa nining me yubbe pi kwo i lobo manyen ma Lubanga ociko pire?\n1, 2. (a) Mot macalo mene ma itye ka kurone i Paradic i lobo kany? (Nen cal ma tye i pot karatac man.) (b) Gin ango ma bikeliwa yomcwiny madit loyo i lobo manyen-ni?\n“KWO MA EN AYE KWO KIKOME.” Lok meno poyo wiwa i kom gen me kwo ma pe tum i paradic i lobo kany. Ki lok ada, lakwena Paulo oporo “kwo ma pe tum” ki “kwo ma en aye kwo kikome.” (Kwan 1 Temceo 6:12, 19.) Watye ka kuro kwo i paradic pi naka pien bikeliwa yengo kacel ki yomcwiny. Tek tutwal me yeni odiko ducu wabicoo ma nongo komwa yot dok cwinywa yom. (Ic. 35:5, 6) Tam kong kit ma bibedo ber kwede me ribbe ki jowa me amara kacel ki luremwa, ma bene i kingi tye jo ma kicerogi! (Jon 5:28, 29; Tic 24:15) Medo i kom meno, wabidongo ngecwa i kom cayan, wer, goyo pulan me ot, nyo jami mukene.\n2 Kadi bed ni watye ka kuro jami magi mabeco-ni i lobo manyen, ento woro Jehovah aye bibedo mot ma pire tek adada. Pud dong bikeliwa yomcwiny madit ya pien dano gibiworo nying Jehovah dok gibijolo twero me locce! (Mat. 6:9, 10) Wabibedo ki yomcwiny me neno kit ma lobo bipong ki dano ma gipe ki roc kit ma Jehovah oyubo kwede con. Dok bene tam kong kit ma bibedo yot kwede me nyikke cok bot Jehovah ka nongo kiwoto ki kwanyo roc ki i komwa motmot!—Jab. 73:28; Yak. 4:8.\n3. Gin ango ma myero wayubbe pire kombeddi-ni?\n3 Mot magi ducu gitwero bedo mewa pien Yecu owaco ni “ki bot Lubanga jami ducu twerre.” (Mat. 19:25, 26) Ento ka wamito ni wabed i lobo meno manyen-ni kun wakwo bene wa i nge Loc me Mwaka Alip Acel pa Kricito, ci myero watute i kareni me ‘mako’ kwo ma pe tum. Omyero wakur agikki me lobo man dok bene watim jami ma mitte kombeddi-ni wek oyubwa me kwo i lobo manyen. Wan watwero timo man nining kit macalo pud wakwo i lobo man marac-ci?\nKIT MA MYERO WAYUBBE ME KWO I LOBO MANYEN\n4. Mi labol ma nyuto kit ma waromo yubbe kwede kombeddi me kwo i lobo manyen?\n4 Wan watwero yubbe nining kombeddi me kwo i lobo manyen ma Lubanga bikelone-ni? Ket kong ni watye ka yubbe me dak i lobo mukene. Watwero yubbe pi kwo i lobo meno nining? Waromo cako pwony leb ma dano giloko i lobo meno. Pwonyo tekwaro pa jo ma gikwo kunnu twero konyowa. Watwero cako temo camo jami ma gicamo. Makato meno bene, waromo cako kwo calo dong watye i lobo meno. Meno aye kit ma wabikwo kwede ka ce wadak kunnu. I yo acel-li, watwero yubbe me kwo i lobo manyen kombeddi-ni ka nongo watute me kwo calo iwacci dong watye kunnu. Kong dong wanenu yo mogo ma waromo yubbe kwede.\n5, 6. Keto i tic tira ma dul pa Jehovah miniwa bikonyowa nining me kwo i lobo manyen?\n5 I lobo manyen-ni, dano gibicwako loc pa Lubanga i twok lobo ducu. Man pud dong pat adada ki loc me lobo man ma tye i te loc Catan-ni, ka ma dano gimito ni gilone kengi! Adwogi marac ango ma obino pien jo mogo gimito ni gilone kengi dok gitim jami ma igi mito? Kwero winyo tira ma Lubanga miyo okelo deno can kacel ki cwercwiny. (Jer. 10:23) Kwo pud dong bibedo yot ya i lobo manyen pien dano weng gibijolo loc pa Jehovah!\n6 I lobo manyen ma tye ka bino-ni, cwinywa bibedo yom adada me lubo tira pa Jehovah ka nongo watiyo matek me yubo lobo wek obed mamwonya ki dong pwonyo jo ma kicerogi. Ento ket kong ni meno onongo kiminiwa tic mo ma timone pe yomo cwinywa kono? Tika wabitute ki kerowa ducu me timo tic meno kun wabedo ki yomcwiny? Pol pa wan wabiwacci watimo! Mitte ni omyero walub tira ma dul pa Jehovah miniwa i kareni. Ka watye ka timo meno, ci nongo watye ka yubbe pi kwo ma pe tum i te loc pa Jehovah.\n7, 8. (a) Pingo omyero wadong cwiny me note? (b) Alokaloka ango mutimme i kom Lukricitayo mogo? (c) Gin ango ma bitimme i lobo manyen?\n7 Wek wayubbe me kwo i lobo manyen-ni, omyero wapwony kit me bedo ki yomcwiny ki dok note ki luwotwa kadi bed ni walubo tira ma dul pa Jehovah miniwa i kareni. Ka wanote ki jo ma gitelowa i kareni, ci wabinongo yengo ki yomcwiny i tic manyen ma ki miniwa, ma man bikonyowa me nyuto cwiny acel-li i lobo manyen. (Kwan 1 Jo Tecalonika 5:12.) I Lobo ma Kiciko Pire-ni, kipoko lobo me bedo ginaleya bot Luicrael kun kibolo kwir. (Wel 26:52-56; Yoc. 14:1, 2) Tye kono ni, i kareni, pe wangeyo lobo ma kibipokone bot ngat acel acel i paradic. Ento, note bikeliwa yengo kacel ki yomcwiny madit ka nongo watimo miti pa Jehovah ka mo keken ma wabikwo iye i kare meno.\n8 Pud dong tye twon mot madit ya me kwo i lobo manyen i te loc me Ker-ri. Pi tyen lok man, cwinywa yom me note kacel ki dul pa Jehovah i kareni ki dok me timo tic mo keken ma ki miniwa. Tye kono ni, ka kare woto ki kato, kit me kwowa bene lokke. Me labolle, lubetel mogo ma gitye i lobo Amerika kicwalogi i tic me tito kwena dok bene kombeddi-ni gitye ka nongo mot kacel ki yomcwiny madit. Jo mukene ma onongo gitiyo macalo luneno me adwol gicwalogi me tic macalo painia keken pienni gutii woko nyo pi peko mogo. Ka waye tic ma ki miniwa, walega Lubanga ni okonywa ki dok watute me tiyo ticce, ci wabibedo ki yomcwiny kacel ki mot mapol i kare man me agikki-ni. (Kwan Carolok 10:22.) Ento genwa me kwo i anyim kono? Watwero yero me kwo i kabedo ma wamaro i lobo manyen ento kiromo wacci myero wacit i kabedo mukene. Ka mo keken ma wabitic iye ki dong tic ma wabitimo, waromo bedo ki pwoc madit kacel ki yomcwiny.—Nek. 8:10.\n9, 10. (a) I kabedo macalo mene ma myero wadi iye cwinywa ka watye i lobo manyen? (b) Watwero nyutone nining ni wadiyo cwinywa?\n9 I lobo manyen, bimitte ni i kine mukene myero wadi cwinywa. Me labolle, waromo winyone ni jo mogo cwinygi yom pienni kicero wadigi kacel ki luremgi. Ento, wan nongo myero kong wakur wang ma kicero jowa me amara. Ka meno otimme, tika wabidiyo cwinywa kun wabedo ki yomcwiny pien jo mukene kicerogi wadigi ki luremgi? (Rom. 12:15) Ka wapwonye me diyo cwinywa wek cikke pa Jehovah ocobbe i kareni, man bikonyowa me diyo cwinywa i kare meno.—Latit. 7:8.\n10 Watwero bene yubbe me kwo i lobo manyen-ni ka wadiyo cwinywa ma lubbe ki niango manyen madok i kom lok me ada. Tika wacwalo cawa malac me kwano niango manyen kun wadiyo cwinywa ka kitimo alokaloka motmot i niangowa me Baibul? Ka tye kumeno, ci bibedo yot botwa me diyo cwinywa i lobo manyen-ni ka nongo Jehovah pwonyowa me niang gin ma myero watim.—Car. 4:18; Jon 16:12.\n11. Pingo omyero wapwonye me timo kica bot luwotwa i kareni, dok man bikonyowa nining i lobo manyen?\n11 Yo mukene ma waromo yubbe kwede me kwo i lobo manyen-ni aye ka watimo kica bot luwotwa. I kare me Loc me Mwaka Alip Acel pa Kricito, bitero kare pi jo ma kitgi atir kacel ki jo kitgi pe atir me weko kitgi macon. (Tic 24:15) Tika wabitero luwotwa i yo me mar i kare meno? Ka wapwonye me timo kica ki dok wabedo ki wat maber ki luwotwa i kareni, man bimiyo bedo yot botwa me timone i lobo manyen.—Kwan Jo Kolocai 3:12-14.\n12. Pingo omyero wayubbe i kareni me kwo i lobo manyen?\n12 Pe te lokke ni ka wakwo i lobo manyen-ni ci wabinongo gin mo keken ma wamito ki dok i cawa mo keken. Ma ka meno, bimitte ni myero wanyut pwoc dok cwinywa obed yom i kwo mo keken ma watye iye ka nongo wanongo adwogi maber pien wamine i te loc pa Jehovah. Meno te lokke ni myero waket i tic kit mogo ma Jehovah mito ni wadong i kareni. Ka wapwonye me kwo kit ma myero wakwo kwede i kare meno, man nyuto ni watye ka dongo kit ma wabibedo kwede pi kwowa lung. Watye ka dongo niyewa me kwo i ‘lobo ma bibino.’ (Ibru 2:5; 11:1) Meno nyuto ni watye ka kuro ki miti madit kwo ma atir ma bibedo tye i lobo. Ki lok ada, watye ka yubbe me kwo pi naka i lobo manyen pa Lubanga.\nKET CWINYI I TIC PI JEHOVAH\nTit kwena maber-ri ki mit kom\n13. Gin ango ma wabiketo bedo mukwongo i lobo manyen?\n13 Nen dok yo mukene ma watwero yubbe kwede pi kwo kikome ma bibedo i anyim. Kadi bed ni meno kiciko ni wabibedo ki cam muromo ki jami mukene ma wamitogi i lobo manyen, ento yomcwiny madit bibino pi bedo ki cam me cwiny. (Mat. 5:3) Tic pi Jehovah bibedo gin ma pire tek loyo i lobo manyen, dok wabinyuto ni watye ka nongo mitte. (Jab. 37:4) Ento ka waketo Jehovah bedo mukwongo i kwowa i kareni, man nyuto ni watye ka yubbe pi kwo kikome ma tye i anyim.—Kwan Matayo 6:19-21.\n14. Jo matino giromo keto yub macalo mene i tic pi Jehovah?\n14 Wan watwero medo yomcwinywa i tic pi Jehovah nining? Yo acel aye ka waketo yub me cwiny. Ka pud itidi, tam matut me tic ki kwoni itiyo tic pi Jehovah. Pingo pe ikwed lok ma kicoyo i bukkewa ma lubbe ki yo mapat pat me tic pi kare malac? Iromo yero acel ci iketo bedo iyub ma megi. * Itwero lok ki ngat mo ma dong obedo i tic pi kare malac pi mwaki mapol. Ka itiyo ki kwoni me tic pi Jehovah, ci nongo itye ka yubbe me medde ki ticci pi Lubanga i lobo manyen-ni, ka ma pwonye kacel ki ngec ma itye kwede bikonyi adada.\nKet yub me cwiny i tic pi Jehovah\n15. Yub ango ma lutit kwena ducu me Ker-ri giromo ketone i yo me cwiny?\n15 Macalo lutit kwena me Ker-ri, yub ango ma watye kwede i yo me cwiny? Waromo keto macalo yub me dongo dirowa i ticwa me pwony. Nyo waromo yelle me medo niangowa i kom cik ma igi lac me Baibul ki kit me ketogi i tic. Tika watwero yubo kit ma wakwano kwede, miyo pwony ki dong lagam i cokke wek obed mucwiny. Wageno ni iromo bene tamo i kom jami mukene ma myero itim. Pen lok tye ni: Keto yub me cwiny biweko ibedo ki mit kom i tic pi Jehovah, dok man bikonyi me yubbe me kwo i lobo manyen.\nYO ME KWO MA PUD DONG BER LOYO!\nNyut pwoc pi cam me cwiny\n16. Pingo tic pi Jehovah obedo yo me kwo ma pud dong ber loyo?\n16 Ka watiyo ki cawawa me yubbe pi kwo i lobo manyen pa Lubanga, tika man nyuto ni nongo watye ka keng kwo maber i kareni? Pe wacel! Tic pi Jehovah ber loyo gin mo keken pien keliwa yomcwiny. Pe watiyo pire pienni ngat mo odiyowa tektek nyo me bwot ki i twon can madit atika-ni. Kicweyowa ni myero wati pire dok meno keliwa yomcwiny madit adada. Ka Jehovah marowa dok miniwa tira i kom kit ma myero wakwo kwede man nongo ber makato gin mo keken. (Kwan Jabuli 63:1-3.) Ki lok ada, pe mitte ni myero wakur wa i lobo manyen ci wek wanong mot mapol ma bino i yo me cwiny pienni watiyo pi Jehovah ki cwiny ducu—watwero bene nongo mot magi i kareni! Ada, jo mogo i kinwa dong gubedo ka nongo mot magi pi mwaki mapol, dok bene wangeyo ni pe tye yo mo me kwo ma romo kelo yomcwiny madit kuman.—Jab. 1:1-3; Ic. 58:13, 14.\nYeny tira ki i Ginacoya\n17. Mato yamo ki timo jami ma wamito pigi bibedo tek lakwene i Paradic?\n17 I Paradic, wabitic ki cawawa me timo jami mogo ma wamito ki dong i mato yamo. Iromo penye ni, pingo Jehovah ocweyowa ki cwiny me timo jami ma wamito ki dok me nongo yomcwiny mupore ka onongo en pe mito ni wacob miti magi? (Latit. 2:24) I yo magi kacel ki mukene, Jehovah kare ducu “[bi]imiyo gin makwo ducu giyeng.” (Jab. 145:16) Wamito ni wamat yamo dok bene wanong yweyo, ento jami magi ducu wanongo mitte ka ce waketo watwa ki Jehovah bedo mukwongo. Meno aye bene gin ma bitimme i Paradic. Pud dong bedo me ryeko ka pe waweko mitiwa bedo gin ma pire tek ento waketo pi Ker-ri bedo mukwongo ki dok watamo i kom mot ma jo pa Jehovah gitye ka nongone kombeddi-ni.—Mat. 6:33.\n18. Watwero nyutone nining ni watye ka yubbe pi kwo ma pe tum i Paradic?\n18 I Paradic ma tye ka bino-ni, wabibedo ki yomcwiny madit ma naka yam peya wabedo kwede. Wanyut wunu ni wamito bedo i lobo manyen-ni kun wayubbe kombeddi-ni. Wadong wunu kit mabeco ma Jehovah mito ki dok wanong yomcwiny i tic ma ki miniwa me tito kwena me Ker-ri ki mit kom. Wanong wunu yomcwiny kun waketo woro Jehovah bedo mukwongo i kwowa. Pi meno, wabed ki niye matek i kom Jehovah wek wakwo calo iwacci dong watye i lobo manyen.\n^ para. 14 Nen buk me Young People Ask—Answers That Work, Vol. 2, pot 311-318.\nAgucito 2015 | Tika Twere me Kwo i Nge To?\nWI LUBELE Agucito 2015 | Tika Twere me Kwo i Nge To?


2 Tekwaro 32 ACO85 - I ŋe lok magi ki tic magi ducu me - Bible Search\n2 Tekwaro 31 2 Tekwaro 33\n2 Tekwaro 32\nCenakerib omonyo lobo Juda\n(2 Luker 18.13-37; Ic 36.1-22)\n1I ŋe lok magi ki tic magi ducu me gen-gu, Cenakerib kabaka me Aciria obino ka lweny i gaŋi ducu me Juda ma girumogi ki cel gogo, kun otamo me loyogi woko wek gubed mere. 2Ka Kejekia oneno ni Cenakerib otyeko bino ma mito lweny i kom Jerucalem, 3ocako bedo ki yub gin ki rwodine kacel ki oteka lweny ducu me juko wan pii ma i ŋe gaŋ; ci gin gukonye. 4Ci lwak mapol gucokke, gucako juko wan it kacel ki ora kulu ma yam piine mol wok ki i lobo meno, kun giwacci, “Piŋo waweko luker me Aciria gibino kany gilimo pii madwoŋ?” 5En ocako tic matek cut ci ogero cel matek ma yam orette woko piny-nyi, ka dok oketo lubele i wiye, ki yo tuŋ wokone ogero cel mukene; ci omiyo Millo ma en kabedo ma i gaŋ kal pa Daudi ocuŋ matek, En bene otiyo jami lweny ki kwodi mapol ata. 6Ka dok ocako keto ludito luwi mony me loyo lwak, ocokogi ducu kacel i kabedo mo malac ma i nyim dog gaŋ, ci oloko botgi lok me cuko cwiny, kun wacci, 7“Wubed tek dok jo macir. Pe wubed lwor, cwinywu bene pe myero oballe i nyim kabaka me Aciria ki lwak ducu ma tye kacel kwede; pien ŋat madit makato en tye kwedwa. 8En tye ki dul mony pa dano ma gigeno tekogi; ento wan watye ki Rwot Lubaŋawa ma konyowa dok lwenyo piwa.” Lwak gucako bedo ki gen pi lok pa Kejekia kabaka me Juda.\n9Lacen Cenakerib kabaka me Aciria kacel ki dul monnye ducu ma onoŋo gumonyo Lakic, ocwalo lukwenane gucito i Jerucalem bot Kejekia kabaka me Juda ki lwak ducu me Juda ma onoŋo gitye i Jerucalem, kun giwacci, 10“Cenakerib, kabaka me Aciria, owaco kuman ni, ‘In ijeŋo genni i kom gin aŋo, ma miyo pud icuŋ matek i Jerucalemmi? 11Kejekia mono pe tye ka umo waŋwu wek wuto woko ki kec kacel ki orwo pii, ma noŋo en tito botwu ni, “Rwot Lubaŋawa tika bilarowa ki i cin kabaka me Aciria”? 12En Kejekia acel-li aye pe ojwero waŋ jogine ma i wi godi kacel ki keno tyerre woko ducu, kun ociko jo Juda ki jo Jerucalem ni, “Myero wubed ka woro Lubaŋa i nyim keno tyer acel keken, dok wuwaŋ gitum mewu iye”? 13Tika wun wuŋeyo gin ma an kacel ki kwarina watyeko tiyone i kom lwak ducu me lobo mukene? Wuneno lwak lubaŋa pa rok me lobo magi gutwero laro lwak me lobo meno ki i ciŋa? 14Tye lubaŋa mo acel ki i kin lwak lubaŋa mukene-ni ma yam kwarina gujwero wo ko liweŋ-ŋi ma twero laro lwakke ki i ciŋa, mumiyo wutamo ni Lubaŋawu bene twero larowu ki i ciŋa? 15Pi meno, kombeddi pe wuwek Kejekia obwolwu nyo oum waŋwu kit man, dok pe wuye lokke, pien pe tye lubaŋa me rok nyo ker mo ma yam olaro lwakke ki i ciŋa nyo ki i ciŋ kwarina. Ci Lubaŋawu bitwero larowu ki i ciŋa niŋniŋ?’ ”\n16Lukwena pa Cenakerib dok gumed de ki loko lok mapol i kom Rwot Lubaŋa ki i kom laticce Kejekia. 17Ci Cenakerib kikome ocoyo waraga ma nyuto cac madwoŋ i kom Rwot Lubaŋa pa Icrael ki loko 1ok marac i kome, kun wacci, “Kit macalo lwak lubaŋa me rok mukene pe gutwero laro lwakgi ki i ciŋa, ci Lubaŋa pa Kejekia bene pe bitwero laro lwakke ki i ciŋa.” 18Gucako daŋŋe i kom jo Jerucalem ma onoŋo gitye wi cel ki dwan maloŋo i leb pa Lujudaya, kun giburogi ma gimiyogi lworo, ka wek gima gaŋ pa jo Jerucalem woko. 19Gubedo ka loko lok i kom Lubaŋa pa jo Jerucalem kit macalo koŋ gubedo ka loko i kom lwak lubaŋa pa lurok me wi lobo-ni, ma dano aye gutiyogi ki ciŋgi.\nRwot olaro Kejekia ki i ciŋ Cenakerib\n(2 Luker 19.1-37; Ic 37.1-38)\n20Lacen kabaka Kejekia kacel ki lanebi Icaya, wod pa Amoj, gulego pi lok man kun gicwalo kokogi i polo. 21Ci Rwot ocwalo lamalaika cut, ma otyeko twoni oteka lweny ki ludito wi mony ki ludito mukene woko ducu ki i gony pa kabaka me Aciria, Kit meno en odok i lobone ki lewic ma waŋe olwal woko. I kare ma en obino odonyo i ot pa lubaŋane, litinone ma en onywalogi gutone ki pala lucwan guneke woko kenyo. 22Meno en aye kit ma Rwot olaro kwede Kejekia ki jo ma gibedo i Jerucalem ki i ciŋ Cenakerib kabaka me Aciria, ka dok ki i ciŋ lumerokgi ducu. Rwot omiyogi yweyo i kabedo ducu. 23Jo mapol gucako kelo mot mapol bot Rwot i Jerucalem kun gikelo bene jami mabeco me wel bot Kejekia kabaka me Juda; cakke i kare meno wot kwede anyim gimiye woro madit twatwal i nyim rok me lobo ducu.\n(2 Luker 20.1-11; Ic 38.1-22)\n24I kare meno two omako Kejekia ma onoŋo cok to woko, ci olego Rwot; Rwot odokke iye kun omiye lanyut. 25Ento Kejekia pe otimo gin mo macalo adwoggi me gin maber ma gitiyo bote, pien obedo ki wakke i cwinye. Pi meno akemo omako Rwot i kome kacel ki jo Juda ki jo Jerucalem. 26Ento Kejekia omwolle kene oweko wakke ma i cwinye, en kacel ki jo ma gibedo i Jerucalem, omiyo akemo pa Rwot pe obino i komgi i kare pa Kejekia.\n(2 Luker 20.12-19; Ic 39.1-8)\n27Kejekia onoŋo tye ki lonyo kacel ki yweka madwoŋ mada. En ogero ot kano lim pi keto ryal, jabu, litino godi me wel, aŋwece, kwodi ki pi jami me wel-gu ducu. 28Ogoyo bene dero me kano cam, ka ma en keto iye bel, koŋo vino, ki moo, ogoyo bene dwol pi kit kwa dyaŋ i ducu, ki dwol romi bene. 29En ogero gaŋi mapol pire kene, ocoko romi ki dyaŋi mapol ata; pien Lubaŋa onoŋo omiye jami madwoŋ twatwal. 30En Kejekia acel-li aye oloro wan pii ma tye yo tuŋ malo ka ma pii ma a i Gikon mol kato kwede woko, en dok oyubo omiyo pii omol okemo yo tuŋ potoceŋ i ŋet gaŋ kal pa Daudi. Kejekia obedo ki gum maber kacel ki lonyo i kom ticce ducu ma en otiyo. 31Doŋ i lok ma dok i kom lukwena pa luker me Babilon, ma gicwalogi bote me penyo en pi lanyut ma onoŋo Lubaŋa otiyo i lobone, Lubaŋa oweko gire pire kene, pi temo en ki pi ŋeyo lok ducu ma tye i cwinye.\n(2 Luker 20.20-21)\n32Lok kom Kejekia mudoŋŋe ducu, ki tic mabeco ma en otiyo, nen, gityeko coyone i lok kom ginanyuta ma lanebi Icaya wod pa Amoj oneno, i buk pa Luker me luca ki Icrael. 33Kejekia oto, oywe kacel ki kwarine ci giyike i lyel ma malo ma i kin lyel pa likwayo pa Daudi. Jo Juda ki jo ma gibedo i Jerucalem ducu gumiye deyo i kare me tone. Ci wode Manace aye oleyo ka tyene.


2 Luker 19 ACO85 - Ka Kejekia owinyo, ci oyeco boŋŋine - Bible Search\n2 Luker 18 2 Luker 20\n2 Luker 19\nLobo Juda obwot ki i ciŋ Cenakerib\n(2 Tek 32.20-23; Ic 37.1-38)\n1Ka Kejekia owinyo, ci oyeco boŋŋine woko, ocako umme ki boŋo cola, ocito kwede wa i ot pa Rwot 2Ci ooro Eliakim ma lalo jami ma i ode, kacel ki Cebna ma karan, ki ajwagi pa Lubaŋa ma guteggi ma guumo komgi woko ki boŋo cola, ocwalogi guwoto bot Icaya wod pa Amoj, ma lanebi. 3Guwaco bote ni, “Kejekia owaco kuman ni, Tin piny loŋ oloyowa woko, giburowa, lewic omakowa mada. Latin doŋ obino i yo nyodo, ci tek me nywalone aye peke. 4Gwok nyo Rwot Lubaŋani doŋ otyeko winyo lok pa Lara bcake ducu, ma laditte kabaka me. Aciria ocwale kwede ka nywaro Lubaŋa makwo-ni, ci bimiyo lokke, ma Rwot Lubaŋani owinyo-ni, bedo me ajuya. Pienno, tin legani malo pi jo ma gubwot, ma gudoŋ-ŋi.” 5Kalutic pa kabaka Kejekia guo bot Icaya. 6Icaya owaco botgi ni, “Wuwac bot laditwu ni, ‘Rwot owaco kuman ni, pe ibed ki lworo mo pi lok ma iwinyo-ni, ma lutic pa kabaka me Aciria gubedo ka yeta kwede. 7Nen, abikete cwiny mo i iye, ci biwinyo lok mo ma oywek, ci dok woko wa i lobo tugi; ci abimiyo gineko en woko ki pala lucwan ki i lobo tugi kunnu.’ ”\n8Ka Larabcake odok, ci onoŋo kabaka me Aciria tye ka lweny i kom Libna; pien onoŋo owinyo ni kabaka otyeko a woko ki i Lakic. 9Ka ce kabaka owinyo lok i kom Tiraka kabaka me Etiopia, ni otiŋo yo me bino ka lwenyi kome, en dok ocwalo lukwena bot Kejekia kun wacci, 10“Wubiwaco bot Kejekia kabaka me Juda kit man ni, ‘Pe iwek Lubaŋani ma ijeŋŋe i kome-ni obed ka bwoli, kun ciko ni Jerucalem pe gibimiyo i cin kabaka me Aciria. 11Nen, ityeko winyo gin ma yam luker me Aciria gutiyo i kom lobo ducu, ma gutyekogi woko ducu liweŋ, ci in aye gibilari? 12Lubaŋa pa lurok yam gularogi, lurok ma yam kwarina gutyekogi woko ducu, ma gin aye jo Gojan, jo Karan, jo Recep ki jo Eden ma yam gitye i Telacar? 13Kabaka me Kamat tye kwene, nyo kabaka me Arpad, kabaka me gaŋ Ceparvaim, kabaka me Kena, nyo kabaka me Iva?’ ”\n14Kejekia ogamo waraga ki i ciŋ lukwena-nu, ci okwano. Ka oa ocito i ot pa Rwot, ci oyaro waraga woko i nyim Rwot. 15-Ocako lego i nyim Rwot kun wacci, “Ai Rwot, Lubaŋa pa Icrael, ma ibedo i wi komkerri ka wi lukerubi, in aye Lubaŋa, in keni ma iloyo lwak ker ducu ma i lobo; in aye iketo polo ki lobo. 16Cik iti tuŋ botwa, ai Rwot, rwmywa; yab waŋi, ai Rwot, inenwa; koŋ iwiny lok pa Cenakerib ma ocwalo me cayo Lubaŋa makwo-ni. 17Adada, ai Rwot, luker me Aciria gujwero rok ducu wa ki lobogi ducu, 18dok gutyeko bolo lubaŋagi woko i mac; pien onoŋo gin pe Lubaŋa kikome, gin tic me ciŋ dano, yen ki got-gu, mumiyo gityekogi woko. 19Kit meno, ai Rwot, abako doga boti, ilarwa ki i ciŋe, wek ker ma wi lobo ducu Oŋe ni in, ai Rwot, in Lubaŋa in keni.”\n20Icaya wod pa Amoj odwoko lok bot Kejekia kun waco ni, “Rwot, Lubaŋa pa Icrael, owaco kuman ni, Atyeko winyo legani ma ilego i kom Cenakerib kabaka me Aciria. 21Man aye lok ma Rwot owaco i kome, ni,\n“ ‘Jo Cion gicayi\ncalo nyako ma obedo ka cayi kun jeri;\njo Jerucalem bene gicayi,\ncalo nyako ma tye ka yeŋo wiye ki i ŋeyi.\n22“ ‘In icayo aŋa, aŋa mono ma iyetoni?\nImoro dwani i kom aŋa, ma itiŋo waŋi ki wakke-ni?\nI kom ŋat Maleŋ me Icrael kulu!\n23In aye ma imiyo lukwenani giŋalo Rwot,\ndok iwaco ni, in iito malo i wi godi\nkun it ye ki lwak gadigadi lwennyi,\nnio wa malo i wi got Lebanon.\nIwakke bene ni itoŋo yadi cedar maboco ki kunnu woko,\nki yadi ciprec mabecone mada-ni;\ndok iwacci, Adonyo bene i buŋane ka mabor,\nka ma yadi oculle iye likiŋ.\n24Akwinyo waŋ pii,\namato pii pa lurok;\nanyono lobo Ejipt, atwoyo pii ma i jaŋ kulu Nail ducu.\n25“ ‘In peya iwinyo bo?\nni atyeko yubo wa con kuca?\nGin ma atye ka timo kombeddi\nyam ayubo tamma wa i kare macon ca,\nni in myero itur gaŋi ma gicelo ki cel gogo,\nilokgi odok obur ma odurre lipim,\n26kun jo ma gibedo iye gidoko goro,\ncwinygi oballe, lewic omakogi,\ngudoko macalo ginapita ma i poto, gicalo lum alita\nmacalo lum ma otwi i wi ot,\nma bwarre woko ma pud otwi atwiya.\n27“ ‘Ento aŋeyo bedoni piny,\nki citoni woko ki donyoni i ot, ki jennyeni i koma.\n28Pien ibedo ka jennye i koma,\nlok anywarri otyeko donyo i ita,\nmumiyo abirwako golina i umi,\nabiketo tolla i dogi abidwoki cen\ni yo ka ma yam iwok ki iye.’ ”\n29Lacen Icaya owaco bot kabaka Kejekia ni, “Man aye bibedo gin lanyut boti: i mwaka man ibicamo gin ma otwi kene, i mwaka me aryone ibicamo gin ma dok otwi i okaŋ, ento i mwaka me adekke ibicoyo kodi ci ikayo, ibipito olok ci icamo nyige. 30Ki jo ma gubwot ma gudoŋ ki i ot pa Juda gibibedo calo yat ma cwalo lwite piny, dok ma nyako nyige lamalo. 31Pien jo ma gudoŋ gibikato woko ki i Jerucalem, lwak jo mubwot gibikato woko ki i wi got Cion. Man bitimme pi nyeko ma Rwot me mony tye kwede piwu.\n32“Pienno Rwot owaco kuman i kom kabaka me Aciria, ni, En pe bidonyo i gaŋ man, pe bibayo atero mo iye, pe binyiko cok kwede ki kwot, pe bitoro cel lobo me rumone. 33Yo ma yam obino kwede-ni, en yo acel-lu en bidok kwede bene, pe dok bidwogo i gaŋ man. Man lok pa Rwot kikome. 34An abilwenyo pi gaŋ man me larone, pira kena ki pi laticca Daudi.”\n35I dyewor meno lamalaika pa Rwot ocito, oneko jo Aciria alip miya acel ki pyeraboro wiye abic ki i gonygi. Ka dano gua malo odiko con, nen, gunoŋo kom jo Aciria muto oradde lirat. 36Cenakerib kabaka me Aciria ocako a ocito, odok wa i gaŋŋe, ci obedo i Nineve. 37Ka yam en tye ka woro i ot pa lubaŋane Nicirok ci awobene magi, Adramalek ki Carejer, guneke woko ki pala lucwan, ci guriŋo gularo komgi wa i Ararat. Wode Ecarkadon aye oleyo ka tyene.


Naaman Ladit Wi Mony Owinyo Lok pa Latin Anyaka ma Laicrael | Pwony me Baibul pi Lutino\nPWONY ME 51\nI lobo Ciria, onongo tye latin nyako mo ma Laicrael ma bedo ka mabor ki pacogi. Lumony me Ciria gukwanye woko ki bot jo ganggi, dong en odoko latic pa dako pa ladit wi mony ma nyinge Naaman. Latin anyaka-ni onongo woro Jehovah, kadi bed dano ma i ngete ducu pe giworo Jehovah.\nNaaman onongo tye ki two mo marac ma kilwongo ni dobo, dok bedo ki arem kare ducu. Latin anyaka-ni onongo mito konyo Naaman. En owaco bot dako pa Naaman ni: ‘Angeyo ngat mo ma twero cango two pa cwari. I lobo Icrael, tye lanebi pa Jehovah ma nyinge Elica. En twero cango two dobo pa cwari.’\nDako pa Naaman otito bot Naaman gin ma latin anyaka-ni owaco. Naaman onongo tye atera me temo gin mo keken ma weko ecang, pi meno en ocito wa i ot pa Elica i lobo Icrael. Naaman onongo tamo ni Elica bijole calo welo ma pire tek. Ento me ka lok bote wang ki wang, Elica ooro laticce ni omot Naaman dok omi bote kwena man ni: ‘Citi ilwokke i Kulu Jordan tyen abiro. I nge meno komi biroc dok kakare.’\nCwiny Naaman otur woko. En owaco ni: ‘Onongo atamo ni lanebi-ni bicango twona ki lwongo nying Lubangane kun wito cinge i wiya tungi ki tungi. Me ka meno, en owaco ni acit alwokke i kulu mo i Icrael. Watye ki kulu mabeco loyo i Ciria. Pingo pe acit alwokke kunnu?’ Kiniga omako Naaman matek, ci oa woko ki i ot pa Elica.\nLutic pa Naaman gukonye me loko tamme. Guwaco bote ni: ‘Pe itye atera me timo gin mo keken wek komi ocang woko? Gin ma lanebi-ni owaco ni itim obedo gin ma yot. Pingo pe itim atima?’ Naaman owinyo lokgi. En ocito i Kulu Jordan ci olutte i pii tyen abiro. I nge tyen me abirone, Naaman okatti woko ki i pii ma kome ocang woko maber. En obedo ki pwoc madit, dok odok cen ka pwoyo Elica. Naaman owaco ni: ‘An dong angeyo ni Jehovah keken aye Lubanga me ada.’ In itamo ni latin anyaka me Icrael-li owinyo nining i kare ma Naaman odok cen ma ocang woko?\n“Wer ma litino lukere ki litino ma pud dot giwero me paki ber atika.”—Matayo 21:16\nLapeny: Itamo ni obedo yot pi latin anyaka ma Laicrael-li me lok bot dako pa Naaman? Itamo ni ngo ma okonyo anyaka-ni me bedo ki tekcwiny?\n2 Luker 5:1-19; Luka 4:27\nNywakki Nywakki Ladit Wi Mony ki Latin Anyaka Matidi


Wel 25 ACO85 - I kare ma jo Icrael gubedo i Citim, - Bible Search\nJo Icrael guworo jok Baal me Peor\n1I kare ma jo Icrael gubedo i Citim, gucako timo abor i kom anyira Moab. 2Anyira Moab gubedo ka lwoŋo jo Icrael ka ma gitumo iye gitum bot jogigi, ci jo Icrael gucamo riŋo ma gityero dok guryebbe i nyim jogigi. 3Kit meno jo Icrael guribbe kengi ki jok Baal me Peor, cikiniga omako Rwot i komgi. 4Rwot owaco bot Moses ni, “Kwany ludito ducu ma i kin lwak, idegi i wi yat malo i dyeceŋ i nyim Rwot, wek kiniga pa Rwot mager-ri oa woko i kom jo Icrael.” 5Mumiyo Moses owaco ki luŋolkop pa jo Icrael ni, “ŋat acel acel ma i kinwu onek jo me kakane ma guribbe kekengi ki jok Baal me Peor.”\n6Dano mo i kin jo Icrael obino ki nya jo Midian otero i gaŋgi, kun Moses ki lwak jo Icrael ducu gineno, kun onoŋo gitye ka koko i nyim doggola kema me rwatte. 7Ka Finekaci wod pa Eleajar ma wod pa ajwaka Aron oneno, en oa malo, oweko lwak, omako toŋ, 8ocito olubo kor Laicrael wa i kicika ma i tyelo, ci ocobo gin aryo ducu, Laicrael ki dako-nu, ocobo igi pii. Kit meno omiyo two gemo oa woko ki i kom jo Icrael. 9Ento onoŋo jo ma two gemo onekogi guromo alip pyeraryo wiye aŋwen.\n10Ci Rwot owaco bot Moses ni, 11“Finekaci wod pa Eleajar ma wod pa ajwakana Aron otyeko doŋ dwoko akecana cen ki i kom jo Icrael, pien nyeko ma omaka omako wa en bene ki i kingi, omiyo nene pe atyeko jo Icrael woko pi nyekona. 12Pi meno in iwac bote ni, atyeko miyo bote gicikkena me kuc. 13En kacel ki Likwaye ma bilube gibibedo i tic me bedo ajwakana matwal pi gicikke man ma aketo kwedgi, pien nene nyeko omake pi Lubaŋane, ci otimo gin lakwany bal ki i kom Jo Icrael.”\n14Nyiŋ Laicrael ma gineko kacel ki nya jo Midian obedo Jimri wod pa Calu, ma ladit wi kaka i ot pa kwarogi i kin jo pa Cimeon. 15Nyiŋ dako ma nya jo Midian ma gineko-ni Kojibi nya pa Jur ma yam ladit wi kaka i ot pa kwarogi i kin jo Midian.\n16Ci Rwot owaco bot Moses ni, 17“Cit doŋ magwa i kom jo Midian, ilweny i komgi; 18pien gin gupoto i komwu magwa pi bwolowu kun gimiyo wupoto i bal i lok pa jok me Peor, ki i lok pa Kojibi nya pa rwot ma i kin jo Midian ma lamingi i kare ma two gemo opoto pi lok pa jok me Peor.”


Jo Ibru 2 ACO85 - Pi meno wan myero waketu cwinywa - Bible Search\nJo Ibru 1 Jo Ibru 3\nJo Ibru 2\nLarre ma pire dit twatwal\n1Pi meno wan myero waketu cwinywa twatwal i gin ma yam wawinyo, wek pe waŋak woko ki iye. 2Lok me kwena ma yam lumalaika gukelo onoŋo omoko matek. Ka ŋat mo okalo wi cik mo, nyo okwero winyo, gimiye can iye ma oporo bal ma en obalo. 3Wan kono dok wabibwot niŋniŋ ka pe waketo cwinywa i larre man ma pire dit twatwal-li? Larre man Rwot aye mukwoŋo tuco pire, ka doŋ jo ma yam guwinyo ki bote, gumoko botwa lokke. 4Lubaŋa bene omedo cadenne kun tiyo lanyut mogo ki taŋo ki tic madito mapatpat, dok kun poko mot mogo me Cwiny Maleŋ pi mitte kene.\nLatel wiwa i yo me larre\n5Pien Lubaŋa pe oketo lobo ma mito bino ma wan waloko pire-ni i te loc pa lumalaika. 6-Tye ka mo ma gituco ka maleŋ ni,\n“Dano gin aŋo, mumiyo ipo pire?\nNyo latin pa dano, mumiyo iparo pire?\n7Ikete ki piny i te lumalaika pi kare manoknok,\niketo en obedo laloc ma loyo gin\nducu ma iketogi;\n8iketo en obedo lalo jami ducu.” Doŋ ka oketo jami ducu i te loc pa dano, pe oweko gin mo ma en pe loyo. Kit macalo tye-ni pud pe waneno ka giketo jami ducu i te twerone. 9Ento wan waneno Yecu ma yam gikete ki piny i te lumalaika pi kare manoknok, ento kombeddi doŋ gimiye deyo ki woro macalo kabaka pi arem me to ma en ociro, wek pi kica pa Lubaŋa ebil to pi jo ducu.\n10Jami ducu tye pi Lubaŋa, dok en aye muketogi. Doŋ ka yam en omito kelo litino mapol i deyone, gin ma en otimo obedo ma myero twatwal, en mumiyo latel wigi i larre doko dano muteggi pi ciro can. 11Ŋat ma olonyogi bedo maleŋ, ki jo ma gilonyogi-ni, gin ducu gua i kom ŋat acel; man en aye gin mumiyo lewic pe mako Yecu me lwoŋogi ni omegine, 12-kun owaco ni,\n“Abitito nyiŋi bot utmegina,\nabipaki ki wer i dye lwak mucokke.”\n“Abiketo genna i kome,”\nki dok ni,\n“An a ene, ki litino ma Lubaŋa doŋ omiya.”\n14Kit macalo litino i kare ducu giribbe i kom ki remo, en bene kit meno onywako kwedgi komgi ki remogi, wek pi tone eŋiny ŋat ma tye ki twer i kom to woko, meno en aye Catan, 15ka doŋ egony jo ma yam gubedo i twec me opii pi kare me kwogi ducu pi lworo to. 16-Doŋ onen maber ni, gin ma en otimo pe okemo lumalaika, ento okemo likwayo pa Abraim. 17Meno gin mumiyo en myero odok ma rom aroma ki utmegine i yo ducu, wek omi ebed ajwaka madit ma lakica dok lagen i tic pa Lubaŋa, wek omi ekwany bal pa jone woko. 18Pien en kikome yam oneno can dok Catan obite, en mumiyo en twero konyo jo ma gibitogi.


Wel 6 ACO85 - Rwot owaco bot Moses ni, “Wac bot jo - Bible Search\nWel 5 Wel 7\nCik ma mako jo ma gin ajula pa Lubaŋa\n1Rwot owaco bot Moses ni, 2“Wac bot jo Icrael ni, Ka laco mo nyo dako mo okwoŋo kwoŋ ma pire tek, kwoŋ me bedo ajula pa Lubaŋa*, ci okone gire kene pi bedo dano pa Rwot, 3-en bikone gire kene kun pe mato koŋo vino nyo gin ma mero dano; pe bimato kono mawac ma oa i kom vino nyo i kom gin mo ma mero dano; pe bimato pig nyig olok, kadi camo nyige madyak nyo mutwone. 4I kare ducu ma en okone iye gire kene, pe bicamo gin mo ma oa i kom olok, kadi nyige matino ma i iye, wa odune.\n5“I kare ducu ma noŋo en okwoŋo pire ni ebikone gire kene, lyedi pe bigudo wiye; bibedo dano maleŋ o wa i kare ma en okone iye pi bedo dano pa Rwot doŋ otum; biweko yer wiye lot maboco ma pe giŋolo.\n6“I kare ma en okone iye gire kene pi bedo dano pa Rwot, pe binyiko cok i kom dano muto. 7Pe biballe doko keni kadi pi wonne nyo minne, nyo ominne, nyo laminne ka ce guto, pien gin ma nyuto konene kene pi bedo dano pa Lubaŋa pud tye i wiye. 8I kare ducu me konene kene en bibedo maleŋ pi Rwot.\n9“Ka dano mo oto atura ka ŋete, ma miyo wiye ma okwero-ni odoko keni, en bilyelo wiye i nino me lonnyene; bilyelo i nino me abirone. 10I kom nino me aborone en bitero amam aryo nyo litino akuri aryo bot ajwaka i doggola kema me rwatte. 11Ajwaka bityero acel pi gitum me bal ki acel pi gitum awaŋa, kun timo gin lakwany bal ki i kom dano-nu, pien onoŋo obalo pi gudo kom dano muto. En bikwero wiye i nino meno kikome, 12ci kone gire pi bedo dano pa Rwot pi karene me kone kene, dok bikelo wod romo ma ditte mwaka acel obed gitum me tiŋo alii; ento kare mukwono ca noŋo oballe noŋo, pien yer wiye ma okwero-ni odoko keni.\n13-“Man aye cik ma mako dano ma ajula pa Lubaŋa ka karene me kone kene doŋ otum. Gibikele i doggola kema me rwatte, 14ci en bityero motte bot Rwot, wod romo acel me mwaka acel, ma kome pe ki mwonyo, pi gitum awaŋa, ki bwoŋ romo acel ma ditte mwaka acel ma kome pe ki mwonyo pi gityer lakwecwiny, 15kacel ki aduku me mugati ma tobi pe iye, capat me moko kwon mapwotte ma girubo ki moo, ki capat marep ma tobi pe iye ma gireyo moo i komgi, ki gityer me moko kwon ki gityer amata mutikogi.\n16“Ajwaka bikelogi i nyim Rwot, ci tyero gitum me balle ki gitum me tiŋo alii. 17Ka dok bityero nyok romo obed gityer Lakwecwiny bot Rwot, kacel ki aduku mugati ma tobi pe iye. Ka dok ajwaka bityero gityer me moko kwon ki gityer amatane. 18Dano ma ajula pa Lubaŋa bilyelo yer wiye me kone kene i doggola kema me rwatte, ci bikwanyo yer wiye me bedo ajula-ni, keto i mac ma tye i te gityer lakwecwinynyi. 19Ajwaka bikwanyo bat nyok romo ka doŋ gitedo, ki capat acel ma tobi pe iye, ki i aduku, ki capat marep acel ma tobi pe iye, biketogi i dye cin ajula, ka doŋ olyelo yer wiye me kone kene. 20Ajwaka bikwatogi me bedo gityer me akwata i nyim Rwot; gin aye waŋ wat maleŋ pa ajwaka, kacel ki gok ma gikwato-ni ki em ma gityero; lacen ajula doŋ twero mato koŋo vino.\n21“Man aye cik ma mako ajula ma okwoŋo kwoŋ. Gityerre bot Rwot bibedo ma oporo kwoŋŋe ma okwoŋo me bedo ajula pa Lubaŋa, ma en miyo kacel ki gin ma en romo noŋone: wek en oti ma oporo kwoŋ ma yam okwoŋo, kun lubo cik ma mako konene kene me bedo ajula.”\nLamo gum pa ajwagi\n22Rwot owaco bot Moses ni, 23“Wac bot Aron ki awobene ni, Wubilamo gum i kom jo Icrael kit man: ibiwaco botgi ni,\n24Rwot omini gum, ogwoki;\n25Rwot oneni ki waŋ me kica, otimi ber\n26Rwot tiŋ waŋe i komi omini kuc.\n27Gibiketo nyiŋa i kom jo Icrael kit meno, ci an abimiyogi gum.”


1 Camuel 15 ACO85 - Camuel owaco bot Caulo ni, “Rwot - Bible Search\n1 Camuel 14 1 Camuel 16\n1 Camuel 15\nLweny i kom jo Amalek\n1-Camuel owaco bot Caulo ni, “Rwot yam ocwala ka wiri ki moo ker me bedo kabaka ma loyo jo Icrael, mumiyo tin ber iwiny lok pa Rwot. 2-Rwot me mony owaco kuman ni, ‘Abiketo can i kom jo Amalek pi gin ma yam gutimo i kom jo Icrael, pien yam gulwenyo kwedgi ma gitye iyo, i kare ma gua ki i Ejipt. 3Cit ilweny ki jo Amalek, idyergi i ciŋ Rwot, ijwergi woko liweŋ ki gin ducu ma gitye kwede. Pe kica omaki i komgi, ento inen co wa ki mon, litino wa ki gin ma pud dot, twoni ki romi, kinaga wa ki kana-gu.’ ”\n4Caulo olwoŋo dano ka lweny, ci okwanogi i Telaim. Jo ma giwoto ki tyengi onoŋo giromo alip miya aryo, ki jo pa Juda alip apar. 5Ka Caulo obino i nyim gaŋ pa jo Amalek, ci obuto i nota, okurogi iye. 6Dok Caulo owaco bot jo Keni ni, “Wua, wucit woko ki i kin jo Amalek, wek pe atyekwu woko kacel kwedgi; pien yam kica omakowu i kom jo Icrael ducu i kare ma gua woko ki i Ejipt.” Mumiyo jo Keni gua woko ki i kin jo Amalek. 7Caulo oloyo jo Amalek cakke ki i Kavila o kwede wa i Cur ma cok ki lobo Ejipt yo tuŋ wokceŋ. 8Omako Agag kabaka pa jo Amalek otere makwo, ci odyero jo-nu, ojwerogi woko ki pala lucwan. 9Ento Caulo ki lwak kica omakogi i kom Agag, ci guweko en kacel ki romi mogo ma gibeco, ki twoni, ki roci mucwe, ki litino romi-gu, ki jami mukene ma gibeco ducu, pe guye ni myero gijwergi woko liweŋ, Gin ducu ma gicayo, ki gin maracone, gin aye gujwerogi woko.\nLubaŋa okwero Caulo me bedo kabaka\n10Ka doŋ lok pa Rwot obino bot Camuel ni, 11“Atyeko ŋut pi miyo Caulo bedo kabaka, pien obarre woko ki ka lubo kora odok woko cen, pe ocobo cikka.” Ci kiniga omako Camuel, obedo ka kok bot Rwot dyewor benebene. 12Camuel oa odiko con pi rwatte ki Caulo. Ka gitito bot Camuel ni, Caulo doŋ owoto i Karmel, ocibo gin me po pire kene, ci olokke okato anyim, ocito wa i Gilgal. 13Ka Camuel oo bot Caulo, ci Caulo owaco bote ni, “Gum pa Rwot obed i komi. Atyeko cobo cik pa Rwot.” 14Camuel owacci, “Man dok kit koko romi aŋo ma awinyo ki ita-ni, ki koko dyaŋi ma awinyoni?” 15Caulo owacci, “Gikelogi ki bot jo Amalek, pien dano guŋoyo romi ki dyaŋi mabecone me gitum bot Rwot Lubaŋani; ki mudoŋŋe wajwerogi woko ducu liweŋ.” 16Ento Camuel owaco bot Caulo ni, “Liŋ! Abititti gin ma Rwot otito bota tin dyewor.” Caulo ogamo ni, “Doŋ itit bota do.”\n17Camuel owacci, “Kadi inen i waŋi kekeni ni itidi, pe in aye iloyo kaka ducu ma i Icrael? Rwot yam owiri ki moo me bedo kabaka pa jo Icrael. 18Rwot ocwali kun waco boti ni, ‘Cit icidyerra jo Amalek ma lubalo, ijwergi woko ducu liweŋ.’ 19Piŋo yam pe iworo dog Rwot? Piŋo icorre i kom gin ma giyako, ki timo gin ma nen marac i waŋ Rwot?” 20Caulo owaco bot Camuel ni, “Atyeko woro dog Rwot. Acito ka ma gicwala iye, akelo Agag kabaka me Amalek, dok ajwero jo Amalek woko ducu liweŋ. 21Ento dano gukwanyo romi ki twoni ki i kin gin ma giyako, gukwanyo gin mabecone ki i kin jami ma onoŋo gidyero me ajwera woko liweŋ, gutero wek gubed gitum bot Rwot Lubaŋani i Gilgal.” 22Camuel ogamo ni,\n“Cwiny Rwot bedo yom i gitum awaŋa ki gityer-gu\nma rom ki kit ma cwinye bedo yom kwede ka giworo doge?\nNen, woro dog Rwot ber kato gitum,\nwinyo cik ber kato dwolo nyogi romi ma giwaŋo me gityer.\n23Pien jemo rom ki bal me tyet,\ntekwic rom ki bal me woro cal jogi.\nMacalo in ikwero winyo lok pa Rwot,\nen doŋ okwero in me bedo kabaka.”\n24Caulo owaco bot Camuel ni, “Apoto i bal, pien akalo wi cik pa Rwot ki wi lokki, pien onoŋo alworo lwak, aworo doggi. 25Doŋ kombeddi alegi ni itima kica i kom balla, ci wadok kwedi wek aciwor Rwot.” 26Camuel ogamo dog Caulo ni, “Pe abidok kacel kwedi, pien ityeko kwero lok pa Rwot woko, ki Rwot bene otyeko kwero in me bedo kabaka pa jo Icrael.” 27-Ka Camuel olokke me cito woko, Caulo omako dog kanyine, ci oyec woko. 28Camuel owaco bote ni, “Rwot doŋ oyeco ker pa Icrael woko ki boti tin, doŋ otyeko miyone bot lawoti ma en ber makato in. 29Lubaŋa ma en Deyo pa Icrael pe bi loko goba, kadi ŋut bene; en pe dano ma kono oŋut-ti.” 30Caulo owacci, “Apoto i bal; ento tin koŋ iket deyo i koma i nyim ludoŋo pa lwakka ki i nyim jo Icrael, wek wadok kwedi, aciwor Rwot Lubaŋani.” 31Mumiyo Camuel odok cen olubo kor Caulo, ci Caulo oworo Rwot.\n32Camuel dok owacci, “Kella Agag, kabaka pa jo Amalek, bota kany.” Agag ocako bi no bote ma tipo kome pe kun wacci, “Lit me to doŋ peke.” 33Camuel owacci, “Kit ma yam pala lucwanni omiyo mon gudoŋ laboŋo litinogi-ni, kit meno meni bene bibedo laboŋo latin i kin mon wadi.” Ka doŋ Camuel oŋido Agag woko matitino i nyim Rwot i Gilgal.\n34Lacen Camuel odok i Rama; Caulo ocito mere i ode i Gibea pa Caulo. 35Camuel pe omedo ki neno Caulo o wa i nino me tone, ento Camuel obedo ka kumo pi Caulo. Ci Rwot oŋut pi keto Caulo me bedo kabaka pa jo Icrael.


1 Tekwaro 16 ACO85 - Gukelo canduk pa Lubaŋa wa paco, - Bible Search\n1 Tekwaro 15 1 Tekwaro 17\n1 Tekwaro 16\n1Gukelo canduk pa Lubaŋa wa paco, gucibo i kema ma yam Daudi oguro pire; gucako tyero gitum awaŋa ki gityer lakwecwiny i nyim Lubaŋa. 2Ka Daudi otyeko tyero gitum awaŋa-gu ki gityer lakwecwiny, ci ocako lamo gum i kom lwak i nyiŋ Rwot. 3Lacen ocako poko jami ki jo Icrael ducu, co wa ki mon; dano acel acel gimiye mugati acel, ki riŋo anida, ki poki olok mutwone.\n4Dok oketo Lulevi mogo pi bedo lutic i nyim canduk pa Rwot, pi lwoŋo nyiŋ Lubaŋa, pi pwoyo en ki pi pako Rwot, Lubaŋa pa Icrael. 5Acap aye laditgi, ki me aryone ma lube obedo Jekaria, Jeyel, Cemiramot, Jekiel, Matitia, Eliab, Benaya, Obed-edom ki Jeyel, gin aye lugo naŋa ki opuk. Acap onoŋo goyo atego agoya, 6ki Benaya ki Jakajiel ma ajwagi gin aye lukut tum teretere i nyim canduk me gicikke pa Rwot.\nWer me pwoc pa Daudi\n(Jab 105.1-15; 96.1-13; 106.47-48)\n7I kare meno en aye nino ma Daudi okwono ciko ni Acap ki utmegine gubed ka wero wer me pwoyo Rwot, kit man:\n8Wumi pwoc bot Rwot, wulwoŋ nyiŋe,\nwumi ticce oŋene i rok ducu!\n9Wuwer bote wer me pako en,\nwutit ticce me aura ducu!\n10Wuket deyo i kom nyiŋe maleŋ;\njo ma yenyo Rwot cwinygi obed yom!\n11Wubin bot Rwot wek wunoŋ tek ki bote,\nwubed i nyime nakanaka.\n12Wupo kom tic me aura ma en otiyo ducu,\nginaura ma yam otiyo ki kop ma oŋolo,\n13wun likwayo pa Abraim ma yam laticce,\nwun litino pa Yakobo ma en oyerowu.\n14En aye Rwot Lubaŋawa;\nkop ma en oŋolo romo i lobo ducu.\n15En cwinye omoko i kom gicikkene ma bedo nakanaka,\ni kom lok ma yam ociko, pi yatwak alip ki alip,\n16-en gicikke ma oketo ki Abraim,\nki lok ma yam okwoŋo ki Icaka,\n17-ma omoko odoko cik bot Yakobo,\nwek obed gicikke ki Icrael matwal,\n18kun wacci, “Abimiyo lobo Kanaan botwu,\nobed lobo me aleyawu.”\n19I kare ma pud gin nok, ma welgi tidi,\nma pud gin lubedo i lobo-nu,\n20ma giwirre i kin rok mapatpat,\nma gia i te ker acel, gikobo i rok mukene,\n21-Lubaŋa pe oye ŋat mo odiyogi;\nojuko luker mapol pigi kun wacci,\n22“Pe wugud kom jo ma an awirogi,\npe wutim lunebina marac!”\n23Wuwer bot Rwot, wun lobo ducu!\nwutit pi larre nino ducu.\n24Wutuc deyone bot lurok,\nwutit ticce me aura bot rok ducu!\n25Rwot aye dit, myero gipake twatwal,\nmyero gilwore makato lubaŋa mukene-gu ducu.\n26Pien lubaŋa pa lurok ducu gin cal jogi apaya,\nento Rwot aye oketo polo.\n27Deyo ki dit tye bote,\ntek ki yomcwiny tye ka ma en bedo iye.\n28Wun kaka me rok ducu, wumi deyo bot Rwot,\nwumi deyo ki tek bot Rwot!\n29Wumi deyo bot Rwot muporo nyiŋe;\nwukel gityer, wubin wa i nyime!\nWuwor Rwot ki boŋo maleŋ;\n30komwu omyel i nyime, wun lobo ducu;\nada, lobo ocuŋ matek ma pe yeŋŋe.\n31Polo iye obed yom lobo bene\nobed ma cwinye yom,\ndano guwac i kin lurok ni, “Rwot tye ka loc!”\n32Wek nam omor, ki gin mupoŋ iye,\npoto bene oum, ki jami ducu ma tye iye!\n33Yadi ma i buŋa ducu gibiwer ki yomcwiny\ni nyim Rwot, pien obebino ka ŋolo kop i kom lobo.\n34-Wumi pwoc bot Rwot, pien en ber;\nmar mere ma pe lokke bedo nakanaka!\n35Wuwac bene ni,\n“Larwa, ai Lubaŋa lalarwa,\nicokwa ci ilarwa ki i kin lurok,\nwek wapwo nyiŋi maleŋ, waum ka wapaki.\n36Gipwo Rwot, Lubaŋa pa Icrael,\nnia con ki con nio nino ma pe tum!”\nLwak ducu gugamo ni, “Amen!” ci gupako Rwot.\nGiketo Lulevi pi tic i kom canduk pa Lubaŋa\n37Daudi oweko Acap ki utmegine i nyim canduk me gicikke pa Rwot wek gubed ka tic kunnu i nyim canduk pa Rwot kit ma mitte kwede i nino acel acel, 38ka dok Obed-edom ki utmegine pyerabicel wiye aboro, kun Obed-edom wod pa Jedutun ki Koca gubedo lugwok-doggola. 39Dok oweko ajwaka Jadok ki utmegine ma gin ajwagi wa i nyim kema pa Rwot i ka woro Lubaŋa i wi got ma tye i Gibeon, 40pi tumo gitum awaŋa bot Rwot i wi keno tyer me gitum awaŋa, kun lubo lok ducu ma gicoyo i cik pa Rwot ma yam ociko ki io Icrael. 41Ki Eman ki Jedutun gunywako tic kwedgi, kacel ki jo mukene ma yam giyerogi ki nyiŋgi pi miyo pwoc bot Rwot pi mar mere ma bedo nakanaka. 42Eman ki Jedutun onoŋo gitye ki tura ki atego agoya pi wer agoya, ki jami agoya mukene ma gigoyo i kare me wero wer maleŋ, Litino awobe pa Jedutun yam giketogi pi gwoko doggola ot pa Rwot.\n43-Ci lwak ducu guket, dano acel acel odok i ode, ki Daudi bene odok i pacone ka lamo gum i kom jone.


Ejekiel 3 ACO85 - Lubaŋa owacca ni, “Wod pa dano, cam - Bible Search\nEjekiel 2 Ejekiel 4\n1-Lubaŋa owacca ni, “Wod pa dano, cam gin: ma doŋ gimiyi; cam buk adola man, ci icit ilok bot jo me ot pa Icrael.” 2Kit meno aŋamo doga, ci omiya buk adola ni acam. 3Ci owacca ni, “Wod pa dano, cam buk adola man ma amiyo boti, nio ka iyeŋ woko kwede ma ii odeŋ.” Ci acamo; anoŋo obedo lim mada i doga calo moo kic.\n4Lubaŋa dok owacca ni, “Wod pa dano, cit io bot jo me ot pa Icrael ci it it botgi gin ducu ma atye ka wacci-ni. 5Pe atye ka twali ni icit i rok mo ma jone loko leb ma niaŋ iye tek. Ento abecwali bot jo me ot pa Icrael. 6Ka ce acwali bot rok ducu ma jone loko leb matek mapatpat ma in pe iniaŋ iye, ci kono guwinyo lok ma iwaco botgi. 7Ento jo me ot pa Icrael pe gibiwinyo lokki; dok bene pe gibiwinyo lokka. Pien gin ducu cwinygi nwaŋ dok wigi tek: 8Nen, kombeddi doŋ abimiyo cwinyi bedo nwaŋ calo cwinygi ki wii bene bedo tek calo wigi. 9Abimiyo wii bedo tek calo got lela matek makato got mabit woko; pe ilworgi, pe bene ilwor kit waŋ ma gineni kwede, pien gin jo ma lujemo.”\n10Lubaŋa omedde ki lokke kun waco bota ni, “Wod pa dano, lok ducu ma abiwacci myero igam obed i cwinyi, dok iwiny bene ki iti. 11Ka doŋ ia icit bot jo ma gitye i opii, cit bot lutuwu kikome, ci iwac botgi ni, ‘Rwot Lubaŋa owaco kuman ni’; kadi giwinyo nyo gikwero winyone.”\n12Cutcut Cwiny pa Lubaŋa otiŋa woko malo, ci awinyo dwan ki yo tuŋ ŋeya ma mor matek calo oyeŋyeŋ ma yeŋo piny, kun daŋŋe ni, “Gipwo deyo pa Rwot i kabedone!” 13Awinyo bwom lee ka tye ka gone kacel i yamo, ki koko pa lawala bene mor matek calo oyeŋyeŋ ma yeŋo piny. 14I kare ma Cwiny pa Lubaŋa oila malo otera woko, ci abedo ki keco i cwinya, kiniga bene omaka woko, ci acito ma doŋ onoŋo Rwot tye ka diya matek ki ciŋe. 15Acito i Tel Abib, ka ma onoŋo jo ma giterogi i opii gibedo iye, i ŋet kulu Kebar. Abedo kunnu i kingi pi nino abiro kun atye ki ur madit atikatika pi gin ma onoŋo aneno otimme i koma ca.\nLubaŋa ociko Ejekiel ni obed lakur-piny\n16Lacen i ŋe nino abiro-nu Rwot oloko kweda. 17En owacci, “Wod pa dano, doŋ aketi me bedo lakur-piny pi rok me Icrael. Ibitito botgi lok ducu ma acikogi kwede ma an awacci. 18Ka ce awaco ni dano ma latim marac bito ada, ento kun in pe ijuko en ma icike ni olokke owek timo gin marac, wek olar kwone, en bito i balle-ni; ento alii me tone abidwoko i wii. 19Ento ka ce onoŋo ijuko en latim marac meno, icike ni owek yo me tim maraco, ka pe olokke oweko timo gin maraco, nyo yo me tim maracone-ni, en bito i balle-nu; ento noŋo in giri ilaro kwoni. 20Dok bene ka ce dano ma kite atir olokke woko oweko timo gin ma tye atir, ce otimo bal, ce an aketo ariya mo i nyime, ci en bito, pien onoŋo in pe ijuke, en bito pi balle, ki tic ma atir ma yam en otiyo pe doŋ abipo pire; ento alii me tone abidwoko i wii. 21Dok bene ka ce ijuko dano ma kite atir ni pe otim bal, ka en owinyo lokki pe otimo bal, ci adada en bibedo kwo, pien owinyo lok ma ijuke kwede; ci in bene ibilaro kwoni.”\nLanebi Ejekiel pe twero lok\n22Rwot oketo ciŋe i koma; ci owacca ni, “A malo, ci icit i dye bar, an abilok kwedi ki kunnu.” 23Ci aa malo acito i dye bar, ci aneno deyo pa Rwot ocuŋ kunnu ma rom ki deyo ma akwoŋo nenone i ŋet kulu Kebar; ci cutcut aryebbe woko piny. 24Ento Cwiny pa Rwot odonyo i koma, ci ociba acuŋ ki tyena; ci oloko kweda kun wacci, “Cit paco, ci ilor wii woko i odi. 25Ci in wod pa dano, gibitweyi woko ki tol, man bimiyo pe itwero cito woko i kin dano. 26Abimiyo te lebi dwalle woko ki i dogi, wek ibed ladogeoto ma pe doŋ itwero juko dano; pien gin jo ma lujemo. 27Ento ka ce doki aloko kwedi, ci abiyabo dogi, ci in ibiwaco botgi ni, ‘Rwor Lubaŋa owaco kuman ni’; ŋat ma biwinyo lok man wek owiny, ki ŋat ma kwero winyo lok man wek okwer; pien gin jo malujemo.


Mar ki Ngolo Kop Atir i Kacokke pa Lukricitayo | Wi Lubele me Anyama\n“Wuting peko pa luwotwu, meno aye bimiyo wucobo cik pa Kricito.”—GAL. 6:2.\n1. Jami aryo mene ma watwero bedo ki gen iye?\nLUBANGA JEHOVAH maro jo ma giwore. En omarogi wacon dok bene pud bimedde ki marogi. En bene maro ngolo kop atir. (Jab. 33:5) Pi meno, watwero bedo ki gen i kom jami aryo magi: (1) Cwiny Jehovah cwer ka kitero luticce i yo marac. (2) Jehovah ocikke ni pe kibibedo ka tero jone marac pi naka, dok ebimiyo pwod i kom jo ma ngolo kom alenga. I pwony mukwongo i kin pwony ma lubbe aluba-ni, * wapwonyo ni Cik ma Jehovah omiyo bot jo Icrael kun wok ki bot Moses onongo gutine obedo mar. Cik man onongo cuko cwiny dano me ngolo kop pa jo ducu atir—kadi wa lucan. (Nwo. 10:18) Cik meno nyutiwa kit ma Jehovah paro kwede pi jo ma giwore.\n2. Wabigamo lapeny mene i pwony man?\n2 Cik pa Moses ogiko tic i mwaka 33 K.M. i kare ma kacokke pa Lukricitayo ocakke. Tika onongo dong Lukricitayo gibibedo labongo cik ma gwokogi, ma gutine jenge i kom mar dok cwako ngolo kop atir? Pe kumeno! Lukricitayo onongo gitye i te cik manyen. I pwony man, wabicako ki nyamo gin ma cik manyen-ni obedo. Ci dong lacen wabigamo lapeny magi: Pingo watwero waco ni cik man ocung i kom mar? Pingo watwero waco ni cwako ngolo kop atir? I te cik man, jo ma gitye ki twero omyero guter jo mukene nining?\n“CIK PA KRICITO” OBEDO GIN ANGO?\n3. “Cik pa Kricito” ma kiloko pire i Jo Galatia 6:2 kwako gin ango?\n3 Kwan Jo Galatia 6:2. Lukricitayo gitye i te “cik pa Kricito.” Yecu pe ocoyo piny cik ma omyero lulub kore gulubi, ento en omiyogi tira, cik, ki dong cik ma igi lac ma omyero gukwo ma lubbe kwede. “Cik pa Kricito” kwako jami ducu ma Yecu opwonyo. I paragraf ma lubo-ni, wabipwonyo gin ma cik man obedo.\n4-5. Yecu opwonyo i yo ma nining dok en opwonyo awene?\n4 Yecu opwonyo i yo ma nining? Mukwongo, en opwonyo dano ki lokke. Lokke onongo tye ki teko pien en oloko lok ada i kom Lubanga, opwonyo tyen lok me kwo, dok onyuto ni Ker pa Lubanga keken aye bicobo peko pa dano ducu. (Luka 24:19) Yecu bene opwonyo dano ki lanenne. Kit ma en okwo kwede onyuto ki lulub kore kit ma omyero gin bene gukwo kwede.—Jon 13:15.\n5 Yecu opwonyo dano i kare mene? En opwonyo i kare ma tye i ticce me pwony i lobo kany. (Mat. 4:23) En bene opwonyo lulub kore i nge cerre. Me labolle, en onyutte bot lupwonnyene ma welgi romo 500 kulu—ci ominigi cik man ni “wucilok jo.” (Mat. 28:19, 20; 1 Kor. 15:6) Macalo lawi kacokke, Yecu omedde ki miyo tira bot lupwonnyene kadi wa i kare ma en odok i polo. Me labolle, i kine ka mwaka 96 K.M., Kricito otiro lakwena Jon wek omi cuko cwiny kacel ki tira bot Lukricitayo ma kiwirogi.—Kol. 1:18; Yabo 1:1.\n6-7. (a) Pwony pa Yecu tye kicoyo kwene? (b) Walubo cik pa Kricito nining?\n6 Pwony pa Yecu tye kicoyo kwene? Jiri angwen-ni tito jami mapol ma Yecu owaco dok otimo i kare ma en tye i lobo. Bukke mukene-ni me leb Grik nyo Cik Manyen konyowa me niang maber kit ma Yecu tamo kwede, pien cwiny maleng aye obedo ka tiro jo ma gucoyo dok onongo gitye ki “tam pa Kricito.”—1 Kor. 2:16.\n7 Pwony: Pwony pa Yecu konyo i yo me kwowa ducu. Pi meno, cik pa Kricito gudo jami ducu ma watimo ki gang, i dog tic nyo i cukul, ki bene i kacokke. Wapwonyo cik man ki kwano Ginacoya me leb Grik kun walwodo lok iye. Walubo cik pa Kricito ka wakwo ma lubbe ki tira, cik, kacel ki cik ma igi lac ma kicoyo i bukke magi me Baibul. Ka walubo cik pa Kricito, nongo watye ka winyo Lubanga Jehovah ma lamar dok obedo Wang It me jami ducu ma Yecu opwonyo.—Jon 8:28.\nCIK MA GUTINE OBEDO MAR\n8. Guti me cik pa Kricito obedo ngo?\n8 Ot ma kigero i kom guti matek weko jo ma gibedo iye gibedo ma wigi opye mot dok labongo lworo. I yo acel-lu, cik maber ma cung i kom guti matek weko jo ma gilubo cik meno gibedo ma wigi opye mot. Cik pa Kricito cung i kom guti maber loyo—mar. Pingo watwero waco kit man?\nKa watero jo mukene ki mar, ci nongo watye ka lubo “cik pa Kricito” (Nen paragraf 9-14) *\n9-10. Labol mene ma nyuto ni mar aye otugo cwiny Yecu me tito kwena, dok watwero lubo lanene nining?\n9 Mukwongo, mar aye otugo cwiny Yecu me timo jami ducu ma en otimo. Kica, nyo winyo arem pa jo mukene obedo yo me nyuto mar. Kica otugo cwiny Yecu me pwonyo lwak jo mapol, cango lutwo, pito jo ma kec nekogi, kacel ki cero jo muto. (Mat. 14:14; 15:32-38; Mar. 6:34; Luka 7:11-15) Kadi bed ni timo jami magi onongo tero cawane ki kerone, Yecu oketo pi miti pa jo mukene obedo mukwongo me ka mege. Ma dong pire tek loyo, en onyuto mar madit loyo i kare en omiyo kwone piwa.—Jon 15:13.\n10 Pwony: Watwero lubo lanen pa Yecu ka waketo pi miti pa jo mukene bedo mukwongo me ka mewa. Watwero bene lubo lanene ka wadongo cwiny me kica pi jo ma gitye i wang ticwa. Ka kica ma kit man tugo cwinywa me tito kwena maber-ri ki pwonyo dano ci nongo watye ka lubo cik pa Kricito.\n11-12. (a) Gin ango ma nyuto ni Jehovah paro piwa adada? (b) Watwero lubo lanen me mar pa Jehovah nining?\n11 Me aryo, Yecu onyuto mar pa Wonne. I kare me ticce me pwony, Yecu onyuto ni Jehovah paro pi luticce adada. I kin jami mukene, Yecu bene opwonyo jami magi: Ni wan ducu piwa tek dok Wonwa marowa adada. (Mat. 10:31) Jehovah tye atera me jolo romone ma orweny ka ongut dok mito dwogo cen i kacokke. (Luka 15:7, 10) Jehovah onyuto marre piwa i kare ma omiyo Wode macalo ginkok piwa.—Jon 3:16.\n12 Pwony: Watwero lubo lanen me mar pa Jehovah nining? (Ep. 5:1, 2) Waneno omege ki lumegiwa ducu calo jo ma pigi tek dok cwinywa bedo yom me jolo “romo murwenyo” ma odwogo cen bot Jehovah. (Jab. 119:176) Wanyuto ni wamaro omegiwa ki lumegiwa ka wajalo cawa ki kerowa me konyogi ka gimito kony ki botwa. (1 Jon 3:17) Ka watero jo mukene ki mar, ci nongo watye ka lubo cik pa Kricito.\n13-14. (a) Kit ma kicoyo kwede i Jon 13:34, 35, kit ango ma Yecu owaco ni lulub kore omyero gunyutti, dok pingo man kilwongo ni cik manyen? (b) Watwero lubo cik manyen man nining?\n13 Me adek, Yecu ociko lulub kore me nyuto mar ma pe paro pire kene. (Kwan Jon 13:34, 35.) Cik pa Yecu-ni nyen pien mito ni wanyut mar i yo mapat ki kit ma Cik pa Moses onongo mito: Omyero wamar luye luwotwa kit ma Yecu omarowa kwede. Kit mar man pe paro pire kene. * Omyero wamar omegiwa ki lumegiwa makato kit ma wamaro komwa kekenwa woko. Omyero wamargi ma watwero wa to pigi, kit ma Yecu otimo piwa.\n14 Pwony: Watwero lubu cik manyen-ni nining? Me ketone i yo macek, ka wajalle pi konyo omegiwa ki lumegiwa. Watye atera pe me jalo jami madongo calo miyo kwowa pi larogi keken ento bene ki jalo jami mogo matino tino. Me labolle, ka wayelle me gamo omego nyo lamego mo ma oteggi pi cokke, nyo ka watye atera me jalo gin ma wamito wek wayom cwiny ngat ma wamaro, nyo wakwanyo kare ki i dog ticwa me miyo kony ka ma can ma poto atura otimme iye, ci nongo watye ka lubo cik pa Kricito. Nongo bene watye ka konyo kacokkewa wek dano ducu ma iye obed agonya.\nCIK MA WEKO KINGOLO KOP ATIR\n15-17. (a) Jami ma Yecu otimo onyuto nining ni en maro ngolo kop atir? (b) Watwero lubo lanen pa Yecu nining?\n15 “Ngolo kop atir” kit ma kitiyo kwede i Baibul kwako timo gin ma Lubanga neno ni tye atir, kun itimo labongo apokapoka mo. Pingo waromo wacci cik pa Kricito weko kingolo kop atir?\nYecu onyuto woro ki kica bot mon, kadi wa mon ma jo mukene onongo gicayo (Nen paragraf 16) *\n16 Mukwongo, tam kong i kom kit ma jami ma Yecu otimo onyuto ni en maro ngolo kop atir. I kare ca, onongo lupwonye dini pa Lujudaya gidag lurok, pe giworo mon, dok gicayo Lujudaya luwotgi ma pe gukwano. Ento Yecu onongo tero dano ducu marom labongo apokapoka mo. En ojolo lurok ma gunyuto niye i kome. (Mat. 8:5-10, 13) Otito kwena bot lulonyo ki lucan ducu labongo apokapoka. (Mat. 11:5; Luka 19:2, 9) En pe obedo ger nyo otiyo ki leb marac i kom mon. Ma ka meno, en onyuto woro ki kica bot mon, kadi wa mon ma jo mukene onongo gicayo.—Luka 7:37-39, 44-50.\n17 Pwony: Watwero lubo lanen pa Yecu ka watero dano labongo apokapoka kun watito kwena bot jo ducu ma giye winyo lokwa—labongo paro pi rwom me kwogi nyo dinigi. Co ma Lukricitayo gilubo lanen pa Yecu ki tero mon ducu ki woro. Ka watimo jami magi, nongo watye ka lubo cik pa Kricito.\n18-19. Gin ango ma Yecu opwonyo i kom ngolo kop atir, dok pwony ango ma watwero nongone ki iye?\n18 Me aryo, tam kong i kom jami ma Yecu opwonyo i kom ngolo kop atir. En opwonyo cik ma igi lac ma okonyo lulub kore me tero jo mukene labongo apokapoka mo. Me labolle, Yecu opwonyo ni ka imito ni kiteri maber in bene myero iter luwoti maber. Ka watimo kit meno, ci man romo tugo cwinygi me terowa maber. (Mat. 7:12) Ento ka kiterowa marac kono? Yecu bene opwonyo lulub kore me bedo ki gen ni Jehovah “biculo kwor pa jo ma en oyero, ma gikok bote dyeceng ki dyewor.” (Luka 18:6, 7) Lok meno obedo cikke: Lubanga ngeyo atematema ma watye ka kato ki iye i kare man me agikki-ni dok en bikelo ngolo kop atir i karene kikome.—2 Tec. 1:6.\n19 Pwony: Ka walubo cik ma igi lac ma Yecu opwonyo, wabitero jo mukene labongo apokapoka. Dok ka kiterowa marac i lobo pa Catan-ni, pud watwero nongo kwe cwiny i ngeyo ni Jehovah biweko kingolo kopwa atir.\nJO MA GITYE KI TWERO OMYERO GUTER JO MUKENE NINING?\n20-21. (a) Jo ma tye ki twero myero guter jo mukene nining? (b) Laco twero nyuto mar ma pe paro pire kene nining, dok wego myero oter lutinone nining?\n20 I te cik pa Kricito, jo ma tye ki twero myero guter jo mukene nining? Kit macalo mar obedo te guti me cik meno, jo ma gitye ki twero omyero gunyut woro pi jo ma tye i te twerogi dok gutergi i yo me mar. Myero wigi opo ni Kricito mito ni wanyut mar i jami ducu ma watimo.\n21 I ot. Laco myero omar dakone “kit macalo Kricito omaro kwede lwak muye en.” (Ep. 5:25, 28, 29) Laco myero olub lanen me mar pa Kricito ki keto miti pa dakone bedo mukwongo. Co mukene ginongo tek me nyuto mar, gwok nyo pien i tekwarogi nyuto mar pe kitero calo gin ma pire tek. Twero bedo tek botgi me loko kit maraco magi, ento omyero gulok yo me kwogi wek gulub cik pa Kricito. Laco ma nyuto mar ma pe paro pire kene nongo woro ki bot dakone. Wego ma maro lutinone pe biloko nyo timo gin mo ma kelo awano i komgi. (Ep. 4:31) Ma ka meno, en nyuto marre ki cwakke pigi i yo ma weko gibedo labongo lworo. Wego macalo meno nongo mar pa lutinone dok gibedo ki gen i kome.\n22. Kit ma kinyuto kwede i 1 Petero 5:1-3, “romi” gubedo pa anga, dok omyero kitergi nining?\n22 I kacokke. Luelda omyero wigi opo ni “romi” ma i kacokke pe obedo meggi. (Jon 10:16; kwan 1 Petero 5:1-3.) Lok calo “romi pa Lubanga,” “kit ma Lubanga mito” ki “dano ma giketo i cingwu” poyo wi luelda ni romi gubedo pa Jehovah. En mito ni kiter romine ki mar dok ki kica. (1 Tec. 2:7, 8) Luelda ma gitimo ticgi me gwoko romi ki mar ginongo cwak pa Jehovah. Luelda magi bene ginongo mar ki woro ma a ki bot omege ki lumege.\n23-24. (a) Luelda gitye ki tic ango ka odok i kom cobo lok ma mako bal madit ma ngat mo me kacokke otimo? (b) Ngo ma myero wi luelda opo iye ka gitye ka cobo bal ma kit man?\n23 Tic ango ma luelda gitye kwede ka odok i kom bal madongo? Ticgi pat ki tic ma onongo lungolkop ki luelda gitimo i te Cik ma Lubanga omiyo bot jo Icrael. I te Cik meno, luelda onongo pe gicobo lok ma kubbe ki worogi pi Jehovah keken, ento bene giwinyo pido pi bal madongo ma ngat moni otimo i kom lawote. Ento i te cik pa Kricito, tic pa luelda tye me cobo bal ma kubbe ki worowa bot Jehovah. Gin gingeyo ni Lubanga omiyo twero bot luloc me lobo me cobo lok ma lubbe ki turo cik kacel ki jami ma pe tye atir i lobo. Man kwako twero ma luloc gitye kwede me miyo pwod ki tweyo dano i buc nyo ngolo cul i wigi.—Rom. 13:1-4.\n24 Tic ango ma luelda tye kwede ka ngat mo me kacokke otimo bal madit? Gingiyo lok meno kun gitiyo ki Ginacoya ma peya gumoko tam. Wigi pe wil ni guti me cik pa Kricito obedo mar. Mar tugo cwiny luelda me moko: Ngo ma myero gitim me konyo ngat mo me kacokke ma kitimo gin mo marac i kome? Madok i kom latim bal, mar weko luelda gibedo piny gineno lok magi: Tika ada en tye ki cwiny me ngut? Tika watwero konye me yubo watte ki Jehovah?\n25. Pwony ma lubo man bigamo lapeny mene?\n25 Pud dong watye ki pwoc madit ya me bedo i te cik pa Kricito! Ka wan ducu watute matek me lubone, ci wakonyo jo ducu ma i kacokkewa me winyo ni kimarogi, pigi tek dok gibedo agonya. Kadi bed kit meno, watye ka kwo i lobo ka ma “jo maraco” gitye ka ‘doko rac gimedde ameda.’ (2 Tem. 3:13) Pi meno, myero wabed ma wangwa twolo. I yo ma nining ma kacokke pa Lukricitayo twero lubo lanen pa Lubanga me ngolo kop atir ka gitye ka cobo lok me pyedo lutino? Pwony ma lubo man bigamo lapeny meno.\nGuti me cik pa Kricito obedo ngo?\nNgo ma nyuto ni cik pa Kricito weko kingolo kop atir?\nJo ma gitye ki twero myero guter jo mukene nining?\nWER 15 Pak Latin Kayo pa Jehovah!\n^ para. 5 Pwony man ki aryo ma lubo-ni, gitye i kin pwony angwen ma lubbe aluba ma binyamo tyen lok ma oweko wabedo labongo akalakala mo ni Jehovah obedo Lubanga ma lamar dok ngolo kop atir. En mito ni kingol kop pa jone atir, dok en kweyo cwiny jo ma kiterogi marac i lobo man marac-ci.\n^ para. 1 Nen pwony ma wiye tye ni “Mar ki Ngolo Kop Atir i Lobo Icrael Macon” ma okatti i Wi Lubele me Febuari 2019.\n^ para. 13 LOK MA KITITO TERE: Mar ma pe paro pire kene tugo cwinywa me keto miti pa jo mukene me bedo mukwongo me ka mewa. Wabedo atera me jalo gin mo wek wakony jo mukene.\n^ para. 61 LOK I KOM CAL: Yecu tye ka neno dato mo ma wode acel keken oto woko. Kica omako Yecu ci ocero awobi man.\n^ para. 63 LOK I KOM CAL: Yecu tye ka cam i gang pa Laparicayo ma nyinge Cimon. Dako mo, ma nen calo obedo malaya, oa ka dyako tyen Yecu ki pig wange, kun dunyo ki yer wiye, dok oonyo bene moo iye. Gin ma dako-ni otimo owango i Cimon matek ento Yecu opwoyo dako-ni.\nMar ki Ngolo Kop Atir i Lobo Icrael Macon


1 Luker 13 ACO85 - Dano pa Lubaŋa mo oa ki i Juda ma - Bible Search\n1 Luker 12 1 Luker 14\n1 Luker 13\nLanebi mua ki i Juda ojuko Jeroboam\n1Dano pa Lubaŋa mo oa ki i Juda ma Rwot ocwalo ki lokke wa i Betel, ka ma Jeroboam onoŋo ocuŋ iye ka ŋet keno tyer ka waŋo odok eceta. 2-Dano meno ocako lok ki gero kun tito lok pa Lubaŋa i kom ke no tyer. Owacci, “Ai keno tyer, keno tyer, Rwot owaco kuman ni, ‘Nen ba, gibinywalo latin laco i ot pa Daudi ma nyiŋe Yocia. Ajwagi me kabedo me woro Lubaŋa ma i wi godi ma gibedo ka waŋo odok eceta i komi en binekogi woko i komi macalo gitum, ki cogo pa dano bene gibiwaŋogi i komi.’ ” 3Omiyo lanyut i nino meno kun wacci, “Man aye bibedo gin ma nyuto ni Rwot aye oloko lok man: Gibimuko keno tyer-ri woko, ki buru ma i wiye-ni gibionyo woko piny.” 4Ka kabaka Jeroboam owinyo lok ma dano pa Lubaŋa owaco kun loko ki gero i kom 338 keno tyer ma i Betel, oryeyo ciŋe ki i ner keno tyer kun wacci, “Wumak dano-nu woko.” Ci bade ma oryeyo pi cimo dano-nu otugi tal woko cut, ma dolone wek odwog cen oloye woko. 5Ki keno tyer bene otugi muk woko, ki buru bene otugi ukke woko piny nia ki i wi keno tyer. Kumeno lanyut me lok pa Rwot ma dano pa Lubaŋa otito-ni ocobo kakare. 6Jeroboam owaco bot dano pa Lubaŋa ni, “Leg Rwot Lubaŋani kombeddi, wek odwok cwinye, ka doŋ ileg pira, wek bada odolle odwog i koma kakare.” Dano pa Lubaŋa olego Rwot, ci bad kabaka odolle odwogo cen kakare, obedo kit ma con ca.\n7Kabaka owaco bot dano pa Lubaŋa ni, “Bin doŋ wacit paco, wek iciywe kunnu, ci abimiyi mot mo me pwoc.” 8Ento dano pa Lubaŋa ogamo dog kabaka ni, “Kadi bed imiya nucu jami ma i odi kulu, pe abiye donyo i odi wan kwedi. Dok pe abicamo kwon kadi wa mato pii-gu i kabedo man; 9pien Rwot ocika kit meno kun wacci, ‘In pe ibicamo kwon kadi wa mato pii-gu kunnu, dok pe ibidwogo ki yo ma icito kwede kunnu.’ ” 10Kit meno en okwanyo yo mukene; pe odok cen ki yo ma ocito kwede i Betel-li.\n11Onoŋo tye lanebi mo ma oti woko ma bedo i Betel. Awobene gucito gutitte gin ducu ma dano pa Lubaŋa otiyo i Betel i nino meno; ki lok ma oloko bot kabaka bene gutito bot wongi. 12Ci wongi openyogi ni, “En kono okwanyo yo mene?” Awobene gunyutte yo ma dano pa Lubaŋa ma oa i Juda-ni odok kwede cen. 13Ci owaco bot awobene ni; “Wutwena kom me bedo i wi kana,” Gutwene kom me bedo i wi kanane, ci en obedo i wiye. 14Ocita i kor dano pa Lubaŋa-nu, onoŋe obedo i te yat kworo. Owaco bote ni, “In aye i dano pa Lubaŋa ma oa i Juda-ni?” Ogamo ni, “An do!” 15Dok owacce ni, “Bin wacit paco kacel kweda ka camo kwon.” 16Dano pa Lubaŋa ogamo ni, “Pe myero adok kwedi cen, nyo donyo kwedi i ot, dok pe abicamo kwon kwedi kadi wa mato pii-gu i kabedo man; 17pien lok pa Rwot obino bota ma ocika ni. ‘In pe ibicamo kwon kadi wa mato pii-gu kunnu, dok pe ibidwogo ki yo ma icito kwede kunnu.’ ” 18Lanebi muti ca ogamo doge ni, “An bene lanebi macalo in, dok lamalaika owacca lok pa Rwot kun wacci, ‘Cit icidwog ki lanebi ca paco, en obin kacel kwedi wa i odi wek ocam kwon ka omat pii-gu.’ ” Ento noŋo en obedo ka bwolo dano ca abwola. 19Dano ca odok cen kacel kwede, ci ocamo kwon i ode, ka omato pii-gu, 20kare ma gubedo ka cam wi meja, lok pa Rwot obino bot lanebi muti ca ma omiyo lawote odwogo cen i ode. 21Ocako lok ki gero bot dano pa Lubaŋa ma oa ki i Juda kun wacci, “Rwot owaco kuman ni, ‘In pe iworo dog Rwot, pe imako cik ma Rwot Lubaŋani ociki kwede, 22ento iye dwogo wako cen, dok ibedo ka camo kwon bene ki mato pii-gu i kabedo ma awacct m pe myero icam iye kwon kadi wa mato pii-gu. Pi meno pe gibiyiko komi i Lyel pa kwariwu.’ ” 23Ka doŋ gityeko cam ki mat, won ot otweyo kom me bedo i wi kanane pi lanebi ma en omiyo odwogo cen. 24Ka dano meno ocito, labwor mo orwatte kwede i yo, ci omake oneke woko. Kome obuto i yo kun kana ocun ka ŋete, ki labwor bene ocun ka ŋet kom dano-nu. 25Dano ma gukato ka ŋete guneno kom dano ma obuto i yo, ki labwor ma ocuŋ ka ŋet kom dano-ni. Gubino gutito pire i gaŋ ma lanebi muti bedo iye-ni.\n26I kare ma lanebi ma omiyo dano ca odwogo cen-ni owinyo pire, ci owacci, “Meno aye dano pa Lubaŋa ma pe oworo lok pa Rwot-ti; omiyo Rwot omiye i ciŋ labwor ma okaye oneke woko-ni, kit macalo Rwot oloko kwede bote.” 27Ci owaco bot awobene ni, “Doŋ wutwe kom i wi kana,” ci gutweyo kom i wi kana. 28Ocito onoŋo kom dano-nu gibolo iyo, kun kana ki labwor gucuŋ ka ŋet kome. Labwor bene pe omwodo kome, pe okayo kana bene. 29Lanebi muti-ni otino kom dano pa Lubaŋa-ni, oketo i wi kanane, ci okelo kome i gaŋŋe, wek gukum pire ka guyiko kome. 30Lanebi meno oyiko kom dano pa Lubaŋa i lyeŋe kikome; ci gukumo pire kun giwacci, “Can madit opoto i komi do, omera!” 31Ka doŋ gityeko yiko kome, ci lanebi-nu ociko awo bene ni, “Ka an doŋ ato, ci wuyika i lyel ma giyiko iye kom dano pa Lubaŋa-ni, wuket cogona ka ŋet cogone. 32Pien lok ma en ogerre kwede matek-ki onoŋo lok pa Rwot ma oloko i kom keno tyer ma i Betel, ki i kom odi ducu ma i kabedo me woro Lubaŋa ma gitye i gaŋi ma i Camaria. Lokke ducu bicobbe kakare ada.”\n33I ne lok man mutimme-ni Jeroboam pe omedo ki weko kite maraco-ni. En dok omedde ki keto ajwagi me tic i kabedo me woro Lubaŋa ma i wi godi ma okwanyogi ki i kin lwak ata, Tekke onoŋo ŋat ma mito keken, ci kwere me bedo ajwaka cut, ci keto i ka woro Lubaŋa ma i wi godi-ni. 34Kit tim man aye odoko bal i kom jo me ot pa Jeroboam, mumiyo ode gikwanyo woko nio ka gityeko woko liweŋ ki i wi lobo man.


Ejekiel 23 ACO85 - Rwot oloko kweda. Owacci, “Wod pa - Bible Search\nEjekiel 22 Ejekiel 24\nLumego aryo ma gin lubalo twatwal\n1Rwot oloko kweda. 2Owacci, “Wod pa dano, yam tye mon aryo, ma gin anyira ma megigi acel. 3I kare ma onoŋo gin pud litino anyira, ma gibedo i Ejipt, gubedo ka timo tim kwele kwele; dano gibedo ka kwako korgi kun gimako tunogi ma ogulo-gu. 4Nyako maditte-ni onoŋo gilwoŋo nyiŋe ni Okola, ki laminne onoŋo nyiŋe gilwoŋo Okoliba. Anyomogi gudoko monna ici gunywalo litino co ki litino anyira. Okola aye Camaria, ki Okoliba aye Jerucalem. 5Okola otimo tim kwele kwele ma kun an doŋ anyome woko, ci cwinye omaro jo Aciria twatwal, 6ma lulweny ma guruko boŋo ma obedo lamar lamar, luloc me dul lobo ki ludito wi mony, gin ducu awobe mabeco ma ginen mwonya mada; gin wegi aguragura ma giriŋo ki aguragura. 7En omine kene ka timo tim kwele kwele kwedgi, gin oyita lweny me Aciria ma giyerogi ayera. Ci obalo kome, woko kekene ki woro cal jogi pa jo ducu ma en omarogi-ni. 8En yam pe oweko timo tim me malayane-ni ma en obedo ka timone ki i Ejipt i kare ma pud en nyako; co gubuto kwede gukwako kore gunyono tunone mugulo-ni, kun gutyeko mitigi woko i kome calo gubedo ki malaya. 9Pi meno, amiye i ciŋ pacoge, i ciŋ jo Aciria ma en omarogi-ni. 10Jo meno guweke odoŋ munero, gumako awobene ki anyirane; ento en guneke woko ki pala Lucwan. Ci odoko lok aboka i kin mon, i kare ma doŋ giŋolo kop woko i kome.\n11“Laminne Okoliba oneno tim man, ento en dok onoŋo rac atika makato laminne Okola i marre ki i tim kwele kwelene, ma doŋ obedo rac ma okato pa laminne woko. 12En omaro jo Aciria luloc me dul lobo ki ludito wi mony, lulweny ma gurukke woko ki jami lweny ducu, wegi aguragura, ma giriŋo ki aguragura, gin ducu awobe mabeco ma ginen mwonya mada. 13Ci aneno en doŋ oballe woko, gin anyira aryo ducu gubedo ka timo tim kwele acel-lu. 14Ento en obedo ka medde ameda ki tim kwele kwelene-ni; ci oneno cal co ma gigoro i kom ot, ki cal lubaŋa pa jo Kaldaya ma gidero woko ki raŋi makwar, 15ma gutweyo pyergi ki del, ma gin ducu guboyo wigi woko ki kitambara maboco me boyo wic; gin ducu ginen calo jo ma tye ki rwom me tic madito; meno obedo cal pa jo Babilon ma lobogi kikome aye Kaldaya. 16Cutcut i kare ma en onenogi cwinye ocako pyette i komgi, ci ooro lukwena gucito hotgi i Kaldaya. 17Ci jo Babilon gubino bote gubuto kwede i wi kitanda me mar, gubale woko ki tim me abor ma gutimo i kome, lacen ma doŋ gimiyo en onyobbe woko ki bal, ci en olokke woko ki botgi ma onoŋo cwinye ocido woko marac twatwal. 18I kare ma en omedde ki tim kwele kwelene-ni kun timo atyer ka maleŋ ma bene onoŋo bedo munero, an bene alokke woko ki bote ma cwinya ocido woko, kit macalo alokke woko ki bot laminne-ni. 19Ento en pud omedde ameda ki tim me malayane, kun po pi kare ma onoŋo en pud nyako, i kare ma en obedo ka timo tim malayane i lobo Ejipt-ni. 20Ci cwinye opyette i kom co ma gimaro tim kwele kwele, ma komgi me co obedo calo pa kana, ma pig komgi bene obedo calo pa aguragura. 21Kit meno in Okoliba ibedo ka yenyo tim me tarwaŋ ma itimo ka tinoni, i kare ma jo Ejipt gukwako kori ci gunyoŋo tunoni ma onoŋo pud ogulo agula-ni.\nLubaŋa oŋolo kop i kom lumego aryo-ni\n22“Nen, mumiyo an Rwot Lubaŋa awaco boti in Okoliba, kuman ni, cwinyi doŋ ocido woko i kom pacogi ma yam imarogi-ni, abekelogi i komi, kun gia ki i kabedo ducu murumi: 23jo Babilon ki jo Kaldaya ducu, jo Pekod, jo Coa ki jo Koa, ki jo Aciria ducu kacel kwedgi. Gin ducu awobe mabeco ma ginen mwonya mada, luloc me dul lobo ki ludito wi mony, ludito ki lulweny, gin ducu onoŋo giriŋo ki aguragura. 24Ci gibibino i komi, ki yo tuŋ acam ki gadigadi lweny ki gadigadi ma otiŋo yec, ki lwak mony. Gibirumi woko dyere ki kwot ocal ki kwot bani ki otaŋ nyonyo, doŋ abimiyogi twer me ŋolo kop i komi kit macalo ŋolo kopgi tye kwede. 25Abimiyo kinigana kemi, wek gutwe-nyi malit. Gibiŋolo umi ki iti woko, ka doŋ i agikkine gibineki woko ki pala lucwan. Gibimako litino awobeni ki litino anyirani ci giwaŋogi woko makwo ki mac. 26Gibilunyo boŋo woko ki i komi ci gikwanyo jamini mabeco me wel-gu woko. 27Doŋ an abigiko tim kipyeda ki tim kwele kwele ma ikelo ki i Ejipt-ni woko. Pe ibineno jo Ejipt dok bene pe doŋ ibipo pigi matwal.”\n28Rwot Lubaŋa owaco kuman ni, “Nen, abimiyi woko i ciŋ jo ma idaggi-ni, i ciŋ jo ma ilokke ki botgi ma cwinyi ocidc woko. 29Kit macalo gidagi-ni gibimayo jamini ma itiyo tic pire-gu woko ducu, ci gibiweki idoŋ munero, nono laboŋo gin mo; gibinyuti woko ka maleŋ i waŋ dano ma noŋo itye munero calo malaya, Tim kipyedani ki tim kwele kweleni 30aye ma okelo can man i komi, pien itimo abor ki lurok, ci inyebo komi woko ki cal jogigi. 31In doŋ ilubo kit lameru, pi meno abiketo can acel-lu ma aketo i kemo-ni i komi.” 32Rwot Lubaŋa owaco kuman ni,\n“Ibimato kikopo pa lameru kikopone lac dok iye tut.\nDano binyeri kun gicayi acaya,\npien kikoponi opoŋ woko ligwik.\n33Ibimer woko ci ibedo ki cwercwiny,\npien kikopo me lworo ki balle pa piny,\nen aye kikopo pa lameru Camaria.\n34Ibimato gin ma i i kikopo ci icwiyo ducu, ibiputo yet wii,\nka doŋ ibiŋolo tunoni ki ŋinyoŋinyo kikopo ma oto-ni.\nPien an Rwot Lubaŋa doŋ atyeko loko.” 35Pi meno Rwot Lubaŋa owaco kuman ni, “Kit macalo wii doŋ owil woko i koma, dok bene doŋ ityeko bola woko yo ŋeyi, pi meno myero doŋ icir gin mua ki i tim kipyedani ki tim kwele kweleni.”\n36Rwot owaco bota ni, “Wod pa dano, tika ibiŋolo kop i kom Okola ki Okoliba? Ci tuc botgi gin me kwer ducu ma gin gutimo. 37Gubedo ka timo abor dok bene guneko dano, gutimo abor ki cal jogigi-ni, dok bene litino awobegi ma gin kikomgi gunywalo kweda gutyero woko bot cal jogi me bedo camgi. 38Medo i kom meno gin dok gutimo gin magi: gubalo kabedona maleŋ i nino acel, dok bene gupyedo ceŋ cabitta. 39Ka doŋ guneko litinogi me gitum ci gutyero bot cal jogigi, en i nino acel-lu gua gubino kwede i kabedona maleŋ ci gupyedo woko. Doŋ inen, man aye gin ma gutimo i oda.\n40“Gin bene gucwalo lukwena bot jo ma tye ka mabor ni gubin, ci nen, gubino. Ilwoko komi woko pigi, ka iwiro waŋi, dok bene idero komi woko ki ruk me deyo. 41Ci ibedo i wi kitanda me deyo, kun meja bene doŋ giketo ka kenyo ma gipeto kitambara maber woko i wiye, ci iketo iye odok ecetana ki moona. 42Woo pa lwak dano ma gutoyo tokgi ata onoŋo owinnye bote, io ma gubedo ka wo-ni onoŋo lumero me nino ducu-ni ma gikelogi ki i tim aroo. Guketo ogul i ŋut ciŋ mon, ki lalukana mabeco atika gurwako i wigi. 43Ka doŋ awacci, Co pe gitye ka timo abor ki dako ma doŋ oti oloc woko ma oŋiyo woko ki tim kwele kwele-ni? 44Pien gucito bote gubedo kwede, kit macalo co gicito bot dako ma malaya ci gibedo kwede-ni, Kit meno bene gucito bot Okola ki Okoliba ka timo tim kipyeda. 45Ento jo ma kitgi atir biŋolo kop i kom gin mon ma lutim abor ki mon ma lunek dano-gu, pien gutimo abor kun gineko dano bene.”\n46Rwot Lubaŋa owaco kuman ni, “Kel mony obin olweny i komgi wek komgi omyel ki lworo madwoŋ dok giyakgi woko. 47Ci mony bicelogi ki gweŋ dok gibitonogi woko ki pala lucwan, gibineko awobegi ki anyiragi woko, kun bene giwaŋo odigi woko ki mac. 48Doŋ abityeko tim me tarwaŋ woko ki i lobo man, wek mon ducu guwiny cik ma acikowu kwede, pe gutim tim me tarwaŋ kit macalo wun doŋ wutimoni. 49Abiketo can i komwu wun lumego aryo-ni pi timwu me tarwaŋ, dok bene wubilimo can malit pi balwu marac atika pi woro cal jogi, Ci doŋ wubiŋeyo ni an aye a Rwot Lubaŋa.”


Ejira 4 ACO85 - Ka lumerok pa jo Juda ki jo pa Benjamin - Bible Search\nEjira 3 Ejira 5\nLumerok gujuko tic me ot pa Lubaŋa\n1Ka lumerok pa jo Juda ki jo pa Benjamin guwinyo ni jo ma gudwo go ki i opii i rok gitye ka gero ot pa Rwot, Lubaŋa pa Icrael, 2-ci cut gubino bot Jerubabel ki ludito ma giloyo dog odi pa kwarogi kun giwaco botgi ni, “Wuwek waribbe kwedwu i gedo man, pien wan bene waworo Lubaŋawu-ni macalo wun, dok wan bene wabedo ka tyero gitum bote cakke wa i kare pa Ecar-kadon kabaka me Aciria ma yam okelowa kany-nyi.” 3Ento Jerubabel, ki Yecwa, ki ludito mukene ma giloyo dog odi pa kwarogi ma i Icrael gugamo doggi ni, “Wun pe wutwero ribbe kwedwa me gero ot mo pi Lubaŋawa; wan kenwa watwero gero ot pi Rwot, Lubaŋa pa Icrael, macalo kabaka Ciro kabaka me Percia yam ociko ki wan.”\n4Ka dok lwak jo mukene ma gitye i lobo-nu gucako balo cwiny jo Juda woko, omiyo gubedo ki lworo me gedo. 5Jo meno guwilo lumi-tam pa kabaka mogo me balo ticgi woko, i kare pa Ciro kabaka me Percia, nio kwede wa i kare me loc pa Dario kabaka me Percia.\n6-I kare me loc pa Akacwero, i acakki me locce, gucoyo lok me adot i kom jo ma gibedo i Juda ki i Jerucalem.\n7I kare me loc pa Aritakcec, jo magi Biclam ki Mitredat ki Tabcel ki ludito wadgi ducu, gucoyo waraga bot Aritakcec kabaka me Percia; yam gicoyo ki leb Aram ka giloko. 8Rekum ma en ladit me mony ki Cimcai ma karan gucoyo waraga bot kabaka Aritakcec ma tito lok i kom Jerucalem kit man ni. 9Rekum ma ladit me mony, ki Cimcai ma karan gucoyo waraga man kacel ki ludito wadgi ducu, luŋolkop, ki luloc me lobo, ki ludito, pa jo Percia ki jo Erek, ki jo Babilon, ki jo Cuca, ma gin aye jo Elam, 10kacel ki lwak rok mukene ducu ma yam laker madit me awora Ocnapar okobogi woko omiyo gubedo i gaŋi ma i lobo Camaria ki i kabedo mukene mapatpat ma i dul lobo ma gilwoŋo Loka Kulu Euprate. 11Man aye kopi me waraga ma gucwalo bote-ni, lokke kwanne kit man, “Bot kabaka Aritakcec: Wan luticci ma wabedo i lobo me Loka Kulu, wacwalo motwa boti. 12Wek kabaka oŋe ni Lujudaya ma gua ki boti gudwogo botwa, koni gutyeko cito woko i Jerucalem, Gitye ka gero gaŋ pa jo ma lujemo ma gin jo maraco-ni odoco; gicok doŋ ka tyeko tic i kom cel murumo gaŋ dok gitye ka yubo te gutine. 13Myero kabaka oŋe lok man ni, ka ce gaŋ man gigero odoco, ka gigero cel otum, ci pe doŋ gibimiyo ajog dok pe gibiculo kit mucoro mo. Dok lim ma gibicwalo bot kabaka bene bijwik woko. 14Kit macalo wan lutic i gaŋ kal pa kabaka, pe bedo ber ka waweko gituro twero pa kabaka woko ma kun wan waneno anena, mumiyo wacwalo lok man pi titone boti in kabaka, 15wek koŋ ginen dok giyeny lok i buk ma gicoyo iye lok mutimme i kom kwarowu. Ibinoŋo i lok ma gicoyo i buk me lok mutimme ma bimiyo iniaŋ atir ni gaŋ man kara gaŋ me jemo ada, ma miyo can ki arem i kom luker ki luloc me lobo, pi atubegi ma ocakke magwa i gaŋ meno nia wa con. Meno aye gin mumiyo yam gimuko gaŋ man woko. 16Wamito kabaka oŋe ni, ka ce gaŋ man gigero odoco, ki cel bene otum, in doŋ pe ibibedo ki twero mo i lobo ma i Loka Kulu.”\n17Kabaka ocwalo botgi lagam me waraga kit man, “Bot Rekum ladit me mony ki Cimcai karan, ki lwak ducu ma gin ludito wadiwu ma gibedo i Camaria ki i lobo ducu me Loka Kulu, amotowu. 18Doŋ amito wuŋe ni waraga ma wucwalo botwa kany gikwano ducu maber i nyima. 19Ci doŋ amiyo twero, kun bene giŋiyo ma giyenyo i buk, ci ginoŋo ada ni gaŋ man nia wa i kare macon obedo ka jemo woko i kom luker ducu, dok ni jemo kacel ki atube obedo ka timme iye. 20Ki luker matego yam gubedo ka loyo Jerucalem, ma guloyo bene wa ki lobo ducu me Loka Kulu, ma lwak gubedo ka culo ajog ki mucoro ducu botgi. 21Pienno myero wuket cik wek gijuk jo meno woko, wek gaŋ man pe dok giger odoco, nio wan ma an kikoma aketo cik. 22Wuket cwinywu i kom lok meno, pe wubed ata ma pe wuŋeyo ticwu, Piŋo wumito weko lim pa kabaka ki twer mere balle woko ata?”\n23I kare ma doŋ gikwano waraga pa kabaka Aritakcec i nyim Rekum ki Cimcai ma karan ki bot ludito wadgi ducu, gucako cito oyotoyot bot Lujudaya ma onoŋo gitye i Jerucalem ci gujukogi woko ki tek. 24-Tic i kom ot pa Lubaŋa ma tye i Jerucalem ocun woko; ticce ocun nio wa i mwaka me aryo me loc pa Dario kabaka me Percia.